Enti Nyamesom Regu?\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nWɔwoo Gaffar wɔ Turkey; ɔsom a na ɔwom no, wɔkyerɛɛ no sɛ Onyankopɔn mfa bɔne nkyɛ. Ne yere Hediye nso, nkyerɛkyerɛ a ɔnya fii n’asɔre mu nti, ɔdii mfe nkron no, na ɔnte nneɛma bi ase. Ɔkaa sɛ, “Wɔmaa me gye dii sɛ obiara wɔ ne nkrabea. Meyɛ agyanka, enti mebisaa me ho sɛ, Bɔne bɛn na mayɛ a enti awie me sei? Ɛduru anadwo a, na metumi su saa. Medii mfe 15 no, na me koma afi asɔre no mu koraa.”\nWO NSO ɛ, woabrɛ nyamesom? Sɛ saa a, ɛnyɛ wo nko ara. Wokɔ aman pii so a, nnipa a wɔka sɛ wɔnni ɔsom biara mu no redɔɔso; obiara nnim nea ɛbɛsi. Aman a yɛreka wɔn ho asɛm no bi na ɛdidi so yi.\nNhwehwɛmu kyerɛ sɛ nnipa a wɔwɔ Australia no mu fã ani nnye nyamesom ho. Woyi nnipa du biara si hɔ a, baako “nnye Onyankopɔn nni.” Afe 2010 mu no, ɔsɔfo bi kaa sɛ bɛyɛ mfe 40 a atwam no deɛ, “nnipa pii mfa Kristosom nyɛ hwee.”\nNhwehwɛmu kyerɛ sɛ ɔman no mu nnipa kakraa bi na wɔn ani gye nyamesom ho. Dodow no ara mpɛ nyamesom anaa wɔnnye Onyankopɔn nni koraa. Nwoma bi a wɔfrɛ no The Economist de too dwa sɛ kan no na Katoleksom agye nhini wɔ hɔ nanso seesei “ɛreyɛ agye agu koraa.”\nNnipa a wɔregyae asɔre wɔ ɔman no mu nyɛ asɛm ketewa. Bere a wɔbisabisaa nnipa bi nsɛm no, wɔn mu pii kaa sɛ wɔmpɛ nyamesom, na woyi nnipa 10 biara si hɔ a, baako nnye Onyankopɔn nni koraa. Sɛ yɛhwɛ aman a nnipa pii nnye Onyankopɔn nni no a, Ireland ka ho. Nkurɔfo afi ase reka mpo sɛ ɛrenkyɛ “Katoleksom bɛgu wɔ Ireland.”\nJapanfo a wɔbisabisaa wɔn nsɛm no mu kakraa bi na wɔse wɔn ani gye nyamesom ho; wɔn mu dodow no ara mpɛ nyamesom anaa wɔnnye nni sɛ Onyankopɔn wɔ hɔ.\nƐfi afe 2005 kɔsi 2012 no, nnipa dodow a wɔkɔ asɔre wɔ South Africa no so tee koraa.\nAfe 2013 mu no, wɔbisabisaa nkramofo a wɔwɔ Tunisia no pii nsɛm. Dodow no ara kaa sɛ seesei wɔfrɛ nyame wɔ fie na wɔnkɔ masalakyi bio. Nsɛmmɔnedi a adɔɔso wɔ hɔ nti na wɔnkɔ hɔ.\nƐfi afe 2005 no, nnipa a wɔkɔ asɔre wɔ ɔman no mu so ate koraa. Wɔbisabisaa nnipa bi nsɛm, na woyi emu 5 biara a, baako kaa sɛ ɔnkɔ asɔre. Mmerante ne mmabaa a wɔnnya nnii mfe 30 mpo deɛ, woyi 3 biara a, baako nkɔ asɔre. Afe biara, asɔre bebree gu.\nƐfi afe 2005 kɔsi 2012 no, nnipa a wɔkaa sɛ wɔkɔ asɔre no so tee koraa.\nKuo a wɔfrɛ no Gallup International na ɛyɛɛ nhwehwɛmu yi afe 2012 wɔ aman ahorow so, Tunisia nko ara na ɛnka ho. Wɔyɛɛ no aman 57 so, na wei ma yɛhu adwene a wiase mu nnipa dodow no ara kura wɔ nyamesom ho.\nNea Ama Ebinom Ani Nnye Nyamesom Ho?\nNea ama nkurɔfo ani nnye nyamesom ho no dɔɔso. Ebi yɛ awudisɛm ne atuturasɛm a wɔhyɛ akyi ne adwamansɛm a wɔn mpanimfoɔ no bi de wɔn ho hyɛm. Ɛno da nkyɛn a, nneɛma foforo nso repam nnipa fi nyamesom ho. Ebi ni:\nAhonyade a Agye Nkurɔfo Adwene: Nwoma bi de too dwa sɛ, sɛ obi nya sika pii a, ɔmfa nyamesom nyɛ hwee. (Global Index of Religion and Atheism) Sikasɛm ho ɔbenfo John V. C. Nye, nso kaa biribi too saa asɛm yi so. Ɔkyerɛɛ mu sɛ, wokɔ aman pii so a, wohu sɛ nya ara na nkurɔfo renya wɔn ho. Mmeae bi wɔ hɔ a, sɛnea nkurɔfo anya wɔn ho no, tete no a anka ɔhene kɛseɛ koraa ani bɛbere wɔn.\nNEA BIBLE KA: Wɔkaa wɔ Bible mu sɛ, “nna a ɛdi akyire” no, nkurɔfo bɛdɔ sika ne anigyede asen Onyankopɔn ne wɔn yɔnko nnipa. (2 Timoteo 3:1-5) Ná Bible kyerɛwfo bi nim asiane a ɛwɔ ahonyade bebree mu, enti ɔka kyerɛɛ Yehowa Nyankopɔn sɛ: “Mma me ohia anaa ahonyadeɛ.” Adɛn nti na ɔkaa saa? Ɔtoaa so sɛ, “Sɛdeɛ ɛbɛyɛ a meremmee na mempa wo.”—Mmebusɛm 30:8, 9.\nBrabɔne a ɛrekɔ so wɔ nyamesom mu: Nnipa bebree, ɛnkanka mmabun no bu nyamesom sɛ biribi a ɛho nhia na atwam. Ebinom nso deɛ, gyidi a wɔwɔ ma nyamesom no atu ayera koraa. Owura Tim Maguire a ɔka nsɛmkyerɛwfo kuo bi a wɔfrɛ no Humanist Society Scotland ho kaa sɛ, “Nneyɛe bɔne a akɔ so wɔ asɔre mu mfe bebree ni no ama nnipa pii agyae nyamesom, na wɔnni mu ahotoso bio.”\nNEA BIBLE KA: Yesu Kristo de kɔkɔbɔ maa wɔ akyerɛkyerɛfo atorofo ho. Ɔkaa sɛ: “Wɔn aba na mode bɛhu wɔn. . . . Dua pa biara so aba pa, na dua bɔne biara so aba bɔne.” (Mateo 7:15-18) ‘Aba bɔne’ a wɔsow no bi yɛ amanyɔsɛm a wɔde wɔn ho hyehyɛm, ne nneyɛe a Onyankopɔn kyi a wɔpene so te sɛ ɔbarima ne ɔbarima anaa ɔbaa ne ɔbaa nna. (Yohane 15:19; Romafoɔ 1:25-27) Afei nso, wɔde amammerɛ ne atetesɛm asɛe Bible nkyerɛkyerɛ. (Mateo 15:3, 9) Yesu kaa sɛ, “Ma me nnwan nkumaa aduane.” (Yohane 21:17) Nanso ɛnnɛ, nnipa pii na Onyankopɔn Asɛm ho kɔm de wɔn.\nAsɔre pii de wɔn ani asi sikapɛ so: Asoeɛ bi a wɔyɛ nhwehwɛmu (Pew Research Center) de too dwa sɛ, nnipa bebree ahu sɛ nea asɔre pii nim ara ne sika sika. Nea ɛku wɔn koraa ne sɛ, bere a asɔremma pii redi hia no, wɔn mpanimfoɔ no deɛ, wɔanya wɔn ho tam. Nhwɛso bi ni: Asɔre bi wɔ Germany a asɔremma no di hia paa, nanso ɔsɔfo no ahyɛ ada so araa ma nkurɔfo renwiinwii. Wei ama Katolekfo a wɔwɔ hɔ no pii bo afu. Atesɛm krataa bi a ɛde GEO wɔ Nigeria; ɛno nso bɔɔ amanneɛ sɛ, “Mmeae bi wɔ hɔ a nnipa bɛyɛ ɔpepepem 100 a wɔte hɔ no sika a wɔdi no dakoro nnu euro baako mpo, nanso wɔn asɔfo no bi ayɛ akɛsesɛm ama ɛreyɛ aha adwene.”\nNEA BIBLE KA: Paulo kyerɛw sɛ, ɛnsɛ sɛ yɛde ‘Onyankopɔn asɛm di dwa’ anaa yɛde pɛ mfasoɔ. (2 Korintofoɔ 2:17) Tete no, na Paulo yɛ obi a wagye din wɔ Kristofo asafo no mu, nanso wamfa ne yafunu anto nkurɔfo so na mmom ɔyɛɛ adwumaden de hwɛɛ ne ho. (Asomafoɔ Nnwuma 20:34) Sɛnea ɔbɔɔ ne bra no kyerɛ sɛ ɔde Yesu afotu yi yɛɛ adwuma. Yesu kaa sɛ: “Monyaa no kwa, momfa mma kwa.”—Mateo 10:7, 8.\nYehowa Adansefo de Bible afotu yi yɛ adwuma, enti wɔkyerɛkyerɛ a wɔnnye sika na wɔnntɔn wɔn nwoma ahorow nso. Bio, wɔnyi ntotoso dudu (tithe) na wɔnnyegye kɔlɛhyen. Wɔn ara na wɔyi wɔn yam yi sika de boa wɔn som no.—Mateo 6:2, 3.\nBible Kaa Nea Ɛrekɔ So no Ho Asɛm Too Hɔ\nMfe kakra a atwam no, sɛ wɔkaa sɛ wei nyinaa bɛkɔ so wɔ asɔre ahorow mu a anka obiara nnye nni. Nanso, Onyankopɔn deɛ, ɔhuiɛ, enti ɔkaa ho asɛm wɔ Bible mu. Ɔde ɔsom ahorow a wɔnni Onyankopɔn nokware no totoo odwamanfoɔ bi a wɔahyehyɛ ne ho kyenkyenee ho. Wɔfrɛ no “Babilon Kɛseɛ.”—Adiyisɛm 17:1, 5.\nSaa ntotoho yi fata atoro som efisɛ wɔka sɛ wɔsom Onyankopɔn nanso wɔde wɔn ho hyehyɛ amanyɔsɛm mu de pɛ tumi ne ahodeɛ. Adiyisɛm 18:9 ka sɛ, ‘Asase so ahemfo ne no bɔɔ adwaman.’ Asɛmfua “Babilon” a ɛgyina hɔ ma atoro som no fata paa, efisɛ wɔn nkyerɛkyerɛ ne wɔn nneyɛe nyinaa hyɛɛ ase fii tete Babilon. Ná atoro som ne abosonsom agye ntini wɔ hɔ. Nkyerɛkyerɛ no bi ne ɔkra a ɛnwu da, baasakoro nkyerɛkyerɛ, ahonhonsɛmdi. *—Yesaia 47:1, 8-11.\nNea ɛmaa Babilon hwee ase ne sɛ, asubɔnten Eufrate a na atwa kuro no ho ahyia no “wee”, na Media ne Persia asraafo nyaa kwan wuraa mu. (Yeremia 50:1, 2, 38) Anadwo baako pɛ, wɔsɛe Babilon!—Daniel 5:7, 28, 30.\nBabilon Kɛseɛ no nso ‘te nsuo pii so.’ Bible ma yɛhu sɛ nsuo pii no gyina hɔ ma “nkurɔfoɔ ne nnipakuo” mpempem a wɔtaa atoro som akyi no. (Adiyisɛm 17:1, 15) Bible kaa sɛ saa nsuo no bɛwe, a ɛno nso kyerɛ sɛ wɔbɛsɛe Babilon Kɛseɛ no prɛko pɛ. (Adiyisɛm 16:12; 18:8) Ɛnneɛ, hwan na ɔbɛsɛe no? Wiase atumfoɔ a wɔne no kɔ ba no ara na wɔbɛtwa wɔn ho atan no atete no pasaa.—Adiyisɛm 17:16, 17. *\nBabilon asubɔnten a ɛwee no kyerɛ sɛ nnipa pii bɛdwane afi Babilon Kɛseɛ mu\n“Momfiri Ne Mu”!\nEsiane nea ɛda hɔ retwɛn Babilon Kɛseɛ nti, Onyankopɔn bɔ yɛn kɔkɔ sɛ: “Momfiri ne mu, me man, sɛ mompɛ sɛ monya ne bɔne no mu kyɛfa na monya ne haw no bi a.” (Adiyisɛm 18:4) Yɛtumi hu sɛ Onyankopɔn de kɔkɔbɔ yi rema nnipa a wɔn ani nnye atoro nkyerɛkyerɛ a ahyɛ Babilon Kɛseɛ ma no ho na wɔrepɛ Onyankopɔn anim dom no. Ebi ne Gaffar ne Hediye a yɛadi kan aka wɔn ho asɛm no.\nBere a Gaffar nsuaa Bible no, na n’adwene yɛ no sɛ Onyankopɔn yɛ ɔtirimuɔdenfo bi a ɛsɛ sɛ yɛde ne ho hu som no. Ɔkaa sɛ, “Bere a mebɛhuu sɛ Yehowa yɛ ɔdɔ Nyankopɔn, na ɔpɛ sɛ yɛyi yɛn yam som no no, m’ani gyee paa.” (1 Yohane 4:8; 5:3) Hediye nso, bere a ɔhuu sɛ ɛnyɛ Onyankopɔn na ahyehyɛ ato hɔ sɛ ɔnyɛ agyanka no, ne koma tɔɔ ne yam. Asɛm a ɛwɔ Yakobo 1:13 kyekyee ne werɛ paa. Ɛhɔ ma yɛhu sɛ Onyankopɔn mfa bɔne nsɔ obiara nhwɛ. Bere a ɔne Gaffar huu nokwasɛm a ɛwɔ Bible mu no, wɔdwane fii “Babilon” mu.—Yohane 17:17.\nSɛ wɔresɛe Babilon Kɛseɛ a, wɔn a wɔdwane fii ne mu na wɔsom “Agya no honhom ne nokorɛ mu” no bɛnya wɔn ti adidi mu. (Yohane 4:23) Wɔwɔ anidaso sɛ wɔbɛhu bere a “Yehowa ho nimdeɛ bɛhyɛ asase so mã sɛdeɛ nsuo akata po soɔ no.”—Yesaia 11:9.\nYɛnim sɛ Onyankopɔn ‘ntumi nni atorɔ,’ enti atoro som ne aba bɔne a ɛso no nyinaa bɛtwam. (Tito 1:2) Nanso nokware som deɛ, ɛrentwam da!\n^ nky. 16 Sɛ wopɛ Babilon Kɛseɛ, nea Bible ka fa tebea a awufo wom ho, sɛnea Onyankopɔn te ankasa ne ahonhonsɛmdi ho nsɛm pii a, hwɛ Dɛn na Bible Kyerɛkyerɛ Ankasa? nwoma no mu. Ɛsan wɔ www.jw.org/tw.\n^ nky. 18 Hwɛ asɛmti a ɛne Wiase Awiei. Ɛwɔ ɔfa a wɔato din “Bible no Adwene” wɔ Nyan! yi mu.\nBible ma yehu nea enti a asɔre bebree wɔ hɔ.\nEnti Wubetumi Anya Ɔsom Bi Mu Awerɛhyem?\nƆsom bi adi wo huammɔ pɛn? Ɛnde ebetumi ayɛ den ama wo sɛ wubenya ɔsom foforo bi mu awerɛhyem. Ɛba saa a, Bible a wubesua no betumi aboa wo sɛn?


Luka 13 | Intanɛt So Bible| Wiase Foforɔ Nkyerɛaseɛ\n13 Saa bere no ara na nnipa bi a wɔwɔ hɔ kaa sɛnea Pilato de Galileafo+ bi mogya fraa wɔn afɔrebɔ mu no ho asɛm kyerɛɛ no. 2 Enti obua see wɔn sɛ: “So mususuw sɛ na saa Galileafo yi yɛ abɔnefo+ sen Galileafo a aka nyinaa esiane amane a wohui yi nti? 3 Nokwarem no, mise mo sɛ ɛnte saa; nanso sɛ moansakra a, saa ara na wɔbɛsɛe mo nyinaa.+ 4 Anaa nnipa dunwɔtwe a Siloa aban no bu guu wɔn so kunkum wɔn no, so mususuw sɛ na wɔyɛ abɔnefo* sen nnipa a wɔtete Yerusalem nyinaa? 5 Nokwarem no, mise mo sɛ ɛnte saa; nanso sɛ moansakra a, wɔbɛsɛe mo nyinaa saa ara.”+ 6 Afei ɔtoaa so kaa mfatoho yi: “Ná ɔbarima bi wɔ borɔdɔma si ne bobeturo mu,+ na ɔbae bɛhwehwɛɛ aduaba wɔ so,+ nanso wannya bi.+ 7 Enti ɔka kyerɛɛ bobeturo hwɛfo no sɛ, ‘Mfe abiɛsa+ ni a maba abɛhwehwɛ aduaba wɔ borɔdɔma yi so, nanso mannya bi. Twa kyene!+ Dɛn nti koraa na ɛsɛ sɛ egye asase no sɛe no?’ 8 Obua see no sɛ, ‘Owura, gyae no+ afe yi nso, kosi sɛ metutu ase na mede sumina agu ase; 9 na sɛ ɛsow aba daakye a ɛyɛ asɛmpa, na sɛ ansow a, ɛnde ɛsɛ sɛ wutwa kyene.’”+ 10 Afei na ɔrekyerɛkyerɛ wɔ hyiadan no biako mu homeda. 11 Na hwɛ! ɔbea bi a ɔwɔ mmerɛwyɛ honhom+ mfe dunwɔtwe wɔ hɔ, na ne mu akuntun a ontumi mma ne mu so koraa. 12 Bere a Yesu huu no no, ɔfrɛɛ no see no sɛ: “Ɔbea, wɔayi+ wo afi wo mmerɛwyɛ mu.” 13 Na ɔde ne nsa guu no so; na amonom hɔ ara ɔteɛɛ ne mu,+ na ofii ase hyɛɛ Onyankopɔn anuonyam. 14 Nanso hyiadan mu panyin a n’ani abere sɛ Yesu asa yare homeda no, bua see nnipakuw no sɛ: “Nnansia na ɛsɛ sɛ wɔde yɛ adwuma,+ ɛno mu na mommra mma wɔnsa mo yare, na ɛnyɛ homeda.”+ 15 Nanso, Awurade buaa no sɛ: “Nyaatwomfo,+ so mo mu biara nsan ne nantwi anaa afurum mfi ebuw mu homeda nkɔma no nsu nnom?+ 16 Ɛnde so ɛmfata sɛ ɔbea yi a ɔyɛ Abraham+ babea a Satan akyekyere no mfe dunwɔtwe no, wɔsan no fi mpokyerɛ yi mu homeda?” 17 Na ɔkaa eyinom no, n’atamfo no nyinaa ani wui;+ nanso nnipakuw no nyinaa fii ase dii ahurusi wɔ anuonyanne a ɔyɛe no nyinaa ho.+ 18 Ɛnna ɔtoaa so kae sɛ: “Onyankopɔn ahenni te dɛn, na dɛn ho na mede bɛto?+ 19 Ɛte sɛ sinapi aba a obi duae wɔ ne turo mu, na enyini bɛyɛɛ dua, na ɔsoro nnomaa+ tenatenaa ne mmaa so.”+ 20 Na ɔkae bio sɛ: “Dɛn ho na mede Onyankopɔn ahenni bɛto? 21 Ɛte sɛ mmɔkaw a ɔbea bi de fraa esiam susukora akɛse abiɛsa mu kosii sɛ ne nyinaa kawee.”+ 22 Na otutuu akwan kɔɔ nkurow mu ne nkuraa ase kyerɛkyerɛe na ɔtoaa n’akwantu no so kɔɔ Yerusalem.+ 23 Afei obi bisaa no sɛ: “Awurade, wɔn a wobegye wɔn no yɛ kakraa bi anaa?”+ Ɔka kyerɛɛ wɔn sɛ: 24 “Monyere+ mo ho denneennen nhyɛn ɔpon teateaa no mu,+ efisɛ mise mo sɛ nnipa pii bɛhwehwɛ sɛ wɔhyɛn mu nanso wɔrentumi;+ 25 na sɛ ofiewura no nya sɔre to pon no mu a, afei mubegyina abɔnten abɔ pon no mu aka sɛ, ‘Owura, bue yɛn.’+ Nanso obebua ase mo sɛ, ‘Minnim nea mufi.’+ 26 Na mubefi ase aka sɛ, ‘Yedidii na yɛnomee wɔ w’anim, na wokyerɛkyerɛe wɔ yɛn mmɔnten so.’+ 27 Nanso obebue n’ano aka akyerɛ mo sɛ, ‘Minnim nea mufi. Mumfi me so nkɔ, mo a moyɛ nea ɛnteɛ nyinaa!’+ 28 Ɛhɔ na mubesu na moatwɛre mo sẽ,+ bere a muhu Abraham ne Isak ne Yakob ne adiyifo no nyinaa wɔ Onyankopɔn ahenni mu,+ nanso mo de, wɔapam mo kɔ abɔnten no. 29 Bio nso, nkurɔfo befi apuei fam ne atɔe fam, atifi fam ne anafo fam aba,+ na wɔbɛtenatena adidii wɔ Onyankopɔn ahenni mu.+ 30 Na hwɛ! ebinom a wɔaka akyi bedi kan, na ebinom a wodi kan aka akyi.”+ 31 Ɛdɔn no ara mu no Farisifo bi ba bɛka kyerɛɛ no sɛ: “Fi adi fi ha kɔ, efisɛ Herode pɛ sɛ okum wo.” 32 Na ɔka kyerɛɛ wɔn sɛ: “Monkɔka nkyerɛ saa sakraman+ no sɛ, ‘Hwɛ! meretu adaemone na masa yare nnɛ ne ɔkyena, na da a ɛto so abiɛsa no mawie.’+ 33 Nanso, etwa sɛ misi kwan so nnɛ ne ɔkyena ne n’adekyee, efisɛ enni kwan sɛ wɔsɛe odiyifo bi wɔ baabiara sɛ Yerusalem.+ 34 Yerusalem, Yerusalem, nea okum+ adiyifo na osiw+ wɔn a wɔasoma wɔn ne nkyɛn abo—hwɛ mpɛn dodow ara a mepɛe sɛ meboaboa wo mma ano sɛnea akokɔbaatan boaboa ne mma ano hyɛ ne ntaban ase,+ nanso moampɛ!+ 35 Hwɛ! Wɔagyaw mo fie+ ama mo. Mise mo sɛ, morenhu me bio kosi sɛ mobɛka sɛ, ‘Nhyira ne nea ɔba Yehowa din mu!’”+\n^ Nea ɛkyerɛ ankasa ne “wɔde ka”


Psalmen 120 HTB - Nnwom 120 ASCB\n1Mesu frɛ Awurade wɔ mʼahohiahia mu,\nna ɔgye me so.\n2Ao Awurade, gye me firi atorɔ ano\n3Ɛdeɛn na ɔbɛyɛ wo,\nna ɛdeɛn na ɛka ho bio, Ao nnaadaa tɛkrɛma?\n4Ɔde asraafoɔ bɛmma a ano yɛ nnam\nne gyasramma bɛtwe wʼaso.\n5Nnome nka me sɛ mabɛsoɛ Mesek,\nna mete Kedar ntomadan mu!\n6Matena ase akyɛre dodo\nwɔ wɔn a wɔkyiri asomdwoeɛ mu.\n7Meyɛ asomdwoeɛ onipa;\nnanso sɛ mekasa a, ɛyɛ ɔko ma wɔn.\nASCB : Nnwom 120


Asetenam Nsɛm: Mafa Sɔhwɛ Mu | Pavel Sivulsky\nKENKAN WƆ Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nPavel Sivulsky anom asɛm\nKGB * sraani no kae sɛ: “Woyɛ otirimɔdenfo paa. Wo yere a wafa yafunu ne wo babea na woayi wɔn ama yi. Hena na ɔbɛhwɛ wɔn ama wɔn nea wobedi? Gyae wasɔre no na kɔ fie!” Mibuae sɛ: “Woboa, minyii wɔn mmae. Wo na wokyeree me! Dɛn na mayɛ?” Ɔsraani no kae sɛ: “Bɔne foforo biara na woyɛe a anka eye sen sɛ woyɛ Ɔdansefo.”\nSaa anobaabae yi kɔɔ so wɔ afiase bi a ɛwɔ Irkutsk wɔ Russia. Ná ɛyɛ afe 1959. Ná me ne me yere Maria ayɛ krado sɛ ‘trenee nti yebehu amane.’ Ma menka nea enti a na yɛasi yɛn bo sɛ yɛbɛyɛ saa ne nhyira a yenyae wɔ nokware a yedii ho nkyerɛ wo.—1 Pet. 3:13, 14.\nWɔwoo me akuraa bi ase afe 1933 wɔ Ukraine. Yɛfrɛ akuraa no Zolotniki. Afe 1937 no, me maame nuabea ne ne kunu a wɔyɛ Adansefo fi France bɛsraa yɛn. Wogyaw yɛn nhoma bi a wɔato din Government ne Deliverance; Ɔwɛn-Aban Asafo no na etintimii. Bere a me papa kenkan nhoma no, ɔsan nyaa Onyankopɔn mu gyidi bio. Awerɛhosɛm ne sɛ, afe 1939 no, yare bi a emu yɛ den bɔɔ no. Ansa na ɔrebewu no, ɔka kyerɛɛ me maame sɛ: “Nokware no ni. Fa kyerɛkyerɛ mmofra no.”\nSIBERIA—ASASESIN FOFORO A YƐKAA ASƐM NO WƆ HƆ\nApril 1951, Adansefo a wɔwɔ USSR atɔe fam no, wotwaa pii asu kɔɔ Siberia. Me ne me maame ne me nuabarima kumaa Grigory nso, wotwaa yɛn asu fii Ukraine Atɔe fam. Bere a yɛforoo keteke na yetwaa akwansin bɛboro 3,700 (kilomita 6,000) no, yekoduu kurow bi a yɛfrɛ no Tulun wɔ Siberia. Nnawɔtwe mmienu akyi no, wɔde me nuabarima Bogdan nso baa adwumayɛban bi a ɛwɔ Angarsk. Ná ɛbɛn baabi a yɛwɔ no. Ná wɔabu no fɔ sɛ ɔnkɔda afiase mfe 25 mfa nyɛ adwumaden.\nMe ne me maame ne Grigory kaa asɛmpa no wɔ baabi a ahɔho abɔ wɔn asese wɔ Tulun, nanso na ɛsɛ sɛ yɛfa akwan ahorow so di adanse. Nhwɛso bi ni. Ɛyɛ a yebisa sɛ, “Obi wɔ nantwi a ɔpɛ sɛ ɔtɔn anaa?” Sɛ yenya obi a ɔretɔn ne nantwi a, na yɛma onipa no hu sɛ ɔkwan a Ɔbɔadeɛ no faa so bɔɔ nantwi no yɛ nwonwa paa. Wobehu ara na yɛreka Ɔbɔadeɛ no ho asɛm. Saa bere no, atesɛm krataa bi kyerɛw Adansefo no ho asɛm sɛ, sɛ wɔba wo nkyɛn a, nantwi ho asɛm na wobisa, nanso wobɛhwɛ na wɔrehwehwɛ nguan! Nokwasɛm ne sɛ, yenyaa nnipa a wɔte sɛ nguan! Yɛne nnipa a wɔbrɛ wɔn ho ase na wɔpɛ ahɔhoyɛ suaa Bible no wɔ asasesin a wɔmfa nhyɛɛ obiara nsa mu. Wei maa yɛn ani gyei paa. Ɛnnɛ wokɔ Tulun a, asafo wɔ hɔ; adawurubɔfo no boro 100.\nMARIA HYIAA NE GYIDI HO SƆHWƐ\nMe yere Maria huu nokware no wɔ Ukraine. Saa bere no, na Wiase Ko II no gyina mu denneennen. Bere a Maria dii mfe 18 no, KGB sraani bi fii ase teetee no. Ná ɔpɛ sɛ ɔne Maria bɔ aguaman, nanso Maria ansosɔ so. Da koro, bere a Maria baa fie no, ɔnkɔhwɛ a, ɔsraani yi na ɔda ne mpa so yi. Ɛhɔ ara na Maria de mmirikatɛntɛ guanee. Ɔsraani no bo fuwii, na ohunahunaa no sɛ ɔbɛma wɔakyere Maria atom sɛ ɔyɛ Ɔdansefo. Ampa ne ampa ara, afe 1952 no, wodii Maria asɛm buu ne fɔ sɛ ɔnkɔda afiase mfe du. Ohui sɛ nea wɔde yɛɛ Yosef no, ebi ara na wɔde ayɛ no no. Yosef nokwaredi nti wɔde no too afiase. (Gen. 39:12, 20) Drɔbani a na ɔde Maria fi asɛnnibea rekɔ afiase no ka kyerɛɛ no sɛ: “Nsuro. Nnipa pii kɔda afiase, nanso wɔbɛsan aba no na wɔnsɛee wɔn din.” Saa asɛm no hyɛɛ Maria den.\nEfi afe 1952 kosi afe 1956 no, wɔmaa Maria kɔyɛɛ adwuma wɔ adwumayɛban bi a ɛbɛn Gorkiy kurow no (seesei yɛfrɛ kurow no Nizhniy Novgorod) wɔ Russia. Wɔma otutuu nnua; awɔw wom na ewim ayɛ wiridudu mpo a, na wɔma ogyina mu yɛ adwuma. Ɔyaree, nanso wogyaa no afe 1956, na ɔde n’ani kyerɛɛ Tulun.\nME NE ME YERE NE ME MMA NTAM TETEWEE\nOnua bi a ɔwɔ Tulun ka kyerɛɛ me sɛ onuawa bi reba baabi a yɛwɔ no. Metenaa sakre so kohyiaa onuawa no wɔ bɔs gyinabea, na migyee onuawa no nneɛma no bi kuraa no. Bere a mihyiaa Maria no, ɛhɔ ara na m’ani gyee ne ho. Mebrɛe paa ansa na ɔno nso de ne koma rema me. Yɛwaree afe 1957. Afe baako akyi no, yɛwoo yɛn babea Irina. Yɛn ani gyei paa, nanso yɛn anigye no anni gyina. Afe 1959 no, wɔkyeree me toom sɛ mitintim Bible ho nhoma. Wɔde me nko ara kɔtoo afiase dan bi mu abosome nsia. Sɛnea ɛbɛyɛ a menya akomatɔyam nti, na mebɔ mpae daa, na na meto Ahenni nnwom nso. Ɔkwan a mɛfa so aka asɛmpa no bere a wɔagyaa me nso, na midwinnwen ho.\nBere a mewɔ adwumayɛban mu, afe 1962\nBere a meda afiase no, wobisabisaa me nsɛm. Nea na ɔrebisabisa me nsɛm no teɛɛm sɛ, “Mo saa nkurɔfo wei, mo deɛ montwɛn, yebetiatia mo so sɛ nkura.” Mibuaa no sɛ, “Yesu kae sɛ WƆBƐKA Ahenni ho asɛmpa no wɔ aman nyinaa mu, na obiara ntumi nsiw ho kwan.” Afei nea ɔrehwehwɛ me nsɛm mu no sesaa n’akwan, na ɔyɛɛ n’adwene sɛ ɔbɛma magyae me som. Saa asɛm yi na mekae mfiase no. Bere a ahunahuna ne nnaadaa no mu biara anyɛ adwuma no, wodii m’asɛm buu me fɔ sɛ menkɔda afiase mfe nson. Wɔde me kɔɔ adwumayɛban bi a ɛbɛn Saransk kurow no sɛ menkɔyɛ adwumaden. Bere a yɛnam kwan so rekɔ no, metee sɛ me yere awo yɛn babea Olga, na ɔno ne yɛn babea a ɔto so mmienu. Ɛwom sɛ na me ne me yere ne yɛn mmabea no ntam atetew deɛ, nanso minyaa awerɛkyekye efisɛ na minim sɛ me ne Maria akɔ so adi Yehowa nokware.\nMaria ne yɛn mmabea, Olga ne Irina, afe 1965\nSɛ obi de keteke fi Tulun rekɔ Saransk asan aba a, ebegye no nnafua 12. Nanso, afe biara na Maria ba Saransk pɛnkoro bɛsra me. Ɔreba a, na ɔbrɛ me mpaboa foforo. Ná ɔde Ɔwɛn-Aban a aba foforo hyɛ mpaboa no ase brɛ me. Afe bi deɛ, na Maria nsrahwɛ no yɛ soronko koraa, efisɛ ɔne yɛn mmabea mmienu no na ɛbae. Bere a mihuu wɔn na me ne wɔn dii agorɔ no, wo deɛ hwɛ sɛnea me koma tɔɔ me yam!\nYEHYIAA NSƐNNENNEN WƆ MMEAE FOFORO A YƐKƆE\nAfe 1966 no, woyii me fii adwumayɛban mu hɔ, na yɛn baanan nyinaa kɔtenaa Armavir a ɛbɛn Ɛpo Tuntum no. Ɛhɔ na yɛwoo yɛn mmabarima Yaroslav ne Pavel.\nAnkyɛ koraa na KGB asraafo bɔ wuraa yɛn fie bɛhwehwɛɛ yɛn nneɛma mu sɛ wobehu Bible ho nhoma bi anaa. Wɔhwehwɛɛ baabiara, anantwi aduan mpo, wɔhwehwɛɛ mu. Bere bi deɛ, ɔhyew nti na mfifiri retew asraafo no, na na mfuturu abɔ wɔn ntade mu nyinaa. Wɔn asɛm yɛɛ Maria mmɔbɔ efisɛ asraafo no deɛ, na wɔredi mmara so kɛkɛ. Maria maa wɔn anonne, na ɔbrɛɛ wɔn borɔɔs (brush) a wɔde betwitwiw wɔn ntade mu. Afei nso ɔsaw nsu guu kyɛnsee mu de mpopaho kaa ho brɛɛ wɔn. Akyiri yi, bere a KGB panyin no baa hɔ no, asraafo no kaa ayamye a me yere daa no adi no ho asɛm kyerɛɛ no. Wɔrefi hɔ akɔ no, ɔpanyin no serewee, na ɔyɛɛ yɛn baabae. Yɛn ani gyei paa. Yehui sɛ sɛ ‘yɛkɔ so de papa di bɔne so nkonim’ a, adepa fi mu ba.—Rom. 12:21.\nƐmfa ho sɛ na asraafo no bɔ wura yɛn fie no, yɛkɔɔ so kaa asɛm no wɔ Armavir. Adawurubɔfo kakra a na wɔwɔ Kurganinsk a ɛbɛn yɛn no nso, yɛhyɛɛ wɔn den. Ɛnnɛ asafo nsia na ɛwɔ Armavir, ɛnna nnan wɔ Kurganinsk. Wei ama m’ani agye paa.\nƐtɔ mmere bi a, na yɛn gyidi yɛ mmerɛw. Nanso, yɛda Yehowa ase paa sɛ ɔnam yɛn nuanom anokwafo so tenetenee yɛn na wɔhyɛɛ yɛn gyidi den. (Dw. 130:3) Ade baako nso a ɛsɔɔ yɛn gyidi hwɛe ne sɛ nnipa bi a wɔyɛ adwuma ma KGB no bɛfrafraa yɛn mu wɔ asafo no mu a na yennim. Nnipa ani so deɛ, na wɔyɛ nsi, na na wɔmfa asɛnka nni agorɔ koraa. Ebinom mpo deɛ, wɔde asɛyɛde hyehyɛɛ wɔn nsa wɔ ahyehyɛde no mu. Ewiee ase no, yehuu wɔn nipaban.\nAfe 1978, bere a na Maria adi mfe 45 no, onyinsɛnee. Ná Maria wɔ komayare, enti na dɔkotafo suro sɛ anhwɛ a obewu, na wɔyɛe ara sɛ wɔbɛma wayi nyinsɛn no agu. Nanso Maria ampene. Ɛno nti baabiara a na Maria bɛfa wɔ ayaresabea hɔ biara no, na dɔkotafo no bi de paane di n’akyi sɛ wɔde bɛwɔ no ama wawo amonoamono. Maria guan fii ayaresabea hɔ sɛnea ɛbɛyɛ a ɔbɛbɔ ne ba a ɔhyɛ yafunum no ho ban.\nKGB asraafo no ka kyerɛɛ yɛn sɛ yemfi kurow no mu. Yefii hɔ kɔɔ akuraa bi a ɛbɛn Tallinn wɔ Estonia. Saa bere no na Estonia ka USSR ho. Ɛmfa ho nea dɔkotafo kae no, bere a yɛkɔɔ Tallinn no, Maria woo ɔbabarima a ɔte apɔw. Yɛtoo ne din Vitaly.\nAkyiri yi, yefii Estonia kɔɔ Nezlobnaya wɔ Russia anafo fam. Ɛhɔ yɛ baabi a ahɔho abɔ wɔn asese. Yɛde anifere kaa asɛmpa no wɔ nkurow a ɛbɛn yɛn mu. Ná ɛyɛ mmeae a nkurɔfo kogye wɔn ahome wɔ hɔ. Ná nkurɔfo fi ɔman no afã nyinaa ba hɔ. Ná wɔba hɔ bɛpɛ ayaresa, nanso ebinom befi hɔ akɔ no, na wɔanya daa nkwa ho anidaso!\nYƐTETEE YƐN MMA MA WƆDƆƆ YEHOWA\nYɛbɔɔ mmɔden sɛ yɛbɛboa yɛn mmabarima ne yɛn mmabea no ama wɔadɔ Yehowa na wɔafi wɔn komam asom no. Ná yɛtaa to nsa frɛ anuanom a yɛn mma no betumi asua nneɛma pa afi wɔn hɔ ba yɛn fie. Wɔn mu baako a na ɔtaa bɛsra yɛn ne me nuabarima Grigory. Ɔyɛɛ ɔmansin sohwɛfo fii afe 1970 kosii afe 1995. Sɛ ɔbɛsra yɛn a, na abusua no ani gye paa efisɛ na ne ho yɛ anika, na na oyi aseresɛm. Sɛ yenya ahɔho a, na yɛtaa di agorɔ a wɔde Bible mu nsɛm ahyehyɛ. Enti yɛn mma no nyinyinii no, na wɔn ani gye Bible mu abakɔsɛm ho.\nMe mmabarima ne wɔn yerenom.\nEfi benkum kɔ nifa, akyi: Yaroslav, Pavel, Jr., Vitaly\nAnim: Alyona, Raya, Svetlana\nAfe 1987 no, yɛn babarima Yaroslav tu kɔɔ Riga wɔ Latvia. Ɛhɔ deɛ, na otumi ka asɛmpa no wɔ baguam. Nanso, bere a ɔkae sɛ ɔrenkɔ sraadi no, wobuu no fɔ de no too afiase afe baako ne fã. Wɔde no kɔɔ afiase ahorow nkron mu. Ná maka nea mafa mu wɔ afiase akyerɛ no, na ɛno boaa no ma otumi gyinaa nea ohyiae no ano. Akyiri yi, ɔbɛyɛɛ ɔkwampaefo. Afe 1990, bere a yɛn babarima Pavel dii mfe 19 no, na ɔpɛ sɛ ɔkɔyɛ akwampae adwuma wɔ Sakhalin. Ɛyɛ supɔw bi a ɛda Japan atifi fam. Mfiase no, na yɛmpɛ sɛ ɔkɔ. Ná adawurubɔfo 20 pɛ na wɔwɔ supɔw no so. Afei nso, efi baabi a yɛwɔ no rekɔ supɔw no so tenten bɛboro akwansin 5,500 (kilomita 9,000). Nanso, ewiee ase no, yɛpenee so, na yehui sɛ ɛyɛ gyinae pa. Supɔw no sofo tiee Ahenni ho asɛmpa no. Mfe kakraa akyi no, wonyaa asafo nwɔtwe wɔ hɔ. Pavel yɛɛ akwampae adwuma wɔ Sakhalin kosii afe 1995. Saa bere no, na yɛn babarima kumaa, Vitaly, nko ara na ɔne yɛn te. Efi ne mmofraase nyinaa na ɔpɛ Bible akenkan paa. Odii mfe 14 no, ofii ase yɛɛ akwampae adwuma, na me ne no yɛɛ akwampae adwuma mfe mmienu. Yɛn ani gyei saa bere no paa. Bere a Vitaly dii mfe 19 no, ɔkɔyɛɛ ɔkwampaefo titiriw.\nAfe 1952 no, KGB sraani bi ka kyerɛɛ Maria sɛ: “Gyae w’asɔre no, anyɛ saa a wobɛda mu mfe du. Wubefi afiase aba no, na woabɔ aberewa, na wobɛyɛ ankonam.” Nanso, amma saa koraa. Yehui sɛ yɛn Nyankopɔn Yehowa a ɔyɛ ɔnokwafo no dɔ yɛn, na yɛn mma ne nnipa a yɛaboa wɔn ama wɔabehu nokware no nso dɔ yɛn. Mmeae a yɛn mma no ayɛ asɛmpaka adwuma wɔ hɔ pɛn no, me ne Maria kɔsrasraa hɔ maa yɛn ani gyei. Yɛkɔɔ hɔ no, yehui sɛ nkurɔfo a yɛn mma no aboa wɔn ama wɔabehu Yehowa no wɔ anisɔ paa.\nYƐN ANI ASƆ PAPA A YEHOWA AYƐ YƐN\nAfe 1991 no, aban no gyee Yehowa Adansefo toom wɔ mmara mu. Wei ma yenyaa ahoɔden foforo de kaa asɛmpa no. Yɛn asafo no tɔɔ bɔs mpo a yebetumi de akɔka asɛmpa no wɔ nkurow ne nkuraa a ɛbɛn hɔ Memeneda ne Kwasida biara.\nMe ne me yere, afe 2011\nYaroslav ne ne yere Alyona, ne Pavel ne ne yere Raya, yɛ adwuma wɔ Betel. Vitaly ne ne yere Svetlana nso reyɛ ɔmansin adwuma. Yɛn babea panyin Irina ne n’abusua te Germany. Irina kunu Vladimir ne wɔn mmabarima baasa nyinaa yɛ asafo mu mpanyimfo. Yɛn babea Olga nso te Estonia, na ɔtaa frɛ me. Awerɛhosɛm ne sɛ, me yere a ɔda me koma so, Maria, wui afe 2014. Mehwɛ kwan paa sɛ mɛsan ahu no bio wɔ owusɔre mu! Seesei mete Belgorod, na anuanom a wɔwɔ ha no nsi me fam koraa.\nMfe pii a mede asom Yehowa no ama mahu sɛ, sɛ wopɛ sɛ wudi Yehowa nokware a, woremfa no ahogono. Nanso Yehowa bɛma woanya akomatɔyam, na wubehu sɛ woanya agyapade a ɛsom bo paa. Me ne Maria dii nokware, na ɛso nhyira a yɛanya deɛ, yɛanna anso ho dae da! Ansa na USSR regu afe 1991 no, na adawurubɔfo a wɔwɔ hɔ bɛyɛ 40,000 ne akyiri. Ɛnnɛ, aman a kan no na ɛbom yɛ Soviet Union no, adawurubɔfo a ɛwɔ hɔ boro 400,000! Seesei madi mfe 83, na meda so yɛ asafo mu panyin. Yehowa aboa me ama makɔ so adi nokware bere nyinaa. Anokwa, Yehowa ahyira me pii.—Dw. 13:5, 6.\n^ nky. 4 Russia kasa mu no, KGB gyina hɔ ma Soviet Ɔman Bammɔ Agyinatukuw.\nAhia Me Nanso Meyɛ Ɔdefo Onyankopɔn Mu


Yohane 6 NA-TWI - Yesu ma nnipa mpemnum aduan - Eyi akyi, - Bible Gateway\nYohane 5Yohane 7\nYohane 6 Nkwa Asem (NA-TWI)\n6 Eyi akyi, Yesu twaa Galilea po a wɔsan frɛ no Tiberia po no. 2 Esiane sɛ nkurɔfo hui sɛ Yesu nam anwonwa kwan so asa nnipa pii yare no nti, wodii n’akyi. 3 Yesu ne n’asuafo no kɔɔ bepɔw bi so kɔtenaa hɔ kakra. 4 Saa bere no na Twam Afahyɛ no abɛn. 5 Bere a Yesu twaa n’ani, hui sɛ nnipakuw no reba ne nkyɛn no, obisaa Filipo se, “Ɛhe na yebenya aduan ama saa nnipa dodow yi?” 6 Yesu bisaa Filipo saa asɛm yi de sɔɔ no hwɛe, efisɛ, na onim nea ɔbɛyɛ. 7 Filipo buae se, “Ansa na yebetumi ama saa nnipa dodow yi aduan no, ɛsɛ sɛ yenya sika a emu yɛ duru.”


Daniel 3 AKCB - Matteus 3 LB\nNebukadnessar Yɛ Sikakɔkɔɔ Ohoni\n1Ɔhene Nebukadnessar yɛɛ sikakɔkɔɔ ohoni bi a na ne sorokɔ yɛ anammɔn aduɔkron, na ne trɛw nso yɛ anammɔn akron. Wɔde sii Dura tataw so wɔ Babiloniaman mu. 2Afei ɔde nkra kɔmaa ahenemma, mpanyimfo, amradofo, afotufo, sanaafo, atemmufo, asennifo ne ɔman no mu mpanyimfo se, wɔmmra ohoni a wɔreda no adi no afahyɛ ase. 3Bere a ahenemma, mpanyimfo, amradofo, afotufo, sanaafo, atemmufo, asennifo ne ɔman no mu mpanyimfo no behyiae sɛ wɔrebɛda ohoni a Ɔhene Nebukadnessar de asi hɔ adi no, wobegyinagyinaa ohoni no anim.\n4Na wɔbɔɔ dawuru teɛɛ mu se, “Nnipa ahorow ne aman ahorow ne kasa ahorow nyinaa muntie nea ɔhene ahyɛ sɛ monyɛ! 5Sɛ mote abɛn, odurugya, sanku, sankuten, atɛntɛbɛn ne nnwontode ahorow nyinaa nnyigyei a, monkotow fam, na monsɔre ɔhene Nebukadnessar sikakɔkɔɔ ohoni no. 6Obiara a wankotow fam ansɔre ohoni no dɔn no ara mu no, wɔde no bɛto fononoo a ogya redɛw wɔ mu framfram mu.”\n7Enti bere a wɔtee abɛn, odurugya sanku, sankuten, sanku, bɛnta, atɛntɛbɛn ne nnwontode ahorow nyinaa nnyigyei no, nnipa no nyinaa ne aman ahorow ne wɔn a wɔka kasa ahorow nyinaa kotow fam, sɔree ohoni a Ɔhene Nebukadnessar de asi hɔ no.\n8Nanso Kaldeafo no bi kɔɔ ɔhene no nkyɛn kɔtoatoa faa Yudafo no ho se, 9“Nana wo nkwa so! 10Wohyɛɛ mmara maa ɔmanfo se, obiara te abɛn, odurugya sanku, sanbuka sanku, bɛnta, atɛntɛbɛn ne nnwontode ahorow nyinaa nnyigyei a, ɔnkotow fam, na ɔnsɔre sika ohoni no, 11na obiara a wantie ankɔtow ansɔre ohoni no, wɔde no bɛto fononoo a ogya redɛw framfram wɔ mu no mu. 12Nanso Nana, Yudafo bi a wɔn din de Sadrak, Mesak ne Abednego a wode wɔn atuatua Babiloniaman ano no abu wo animtiaa, na wɔansɔre wʼanyame anaa sikakɔkɔɔ honi a wode asi hɔ no.”\n13Ɛhɔ ara, Nebukadnessar bo fuw yiye, na ɔhyɛe se, wɔmfa Sadrak, Mesak ne Abednego mmra nʼanim. Wɔde wɔn bae no, 14Nebukadnessar bisaa wɔn se, “Sadrak, Mesak ne Abednego, ɛyɛ nokware sɛ, moansɔre mʼanyame ne sikakɔkɔɔ honi a mede asi hɔ no? 15Mɛma mo kwan bio. Sɛ mote abɛn, odurugya sanku, sanbuka sanku, bɛnta, atɛntɛbɛn ne nnwontode ahorow nyinaa nnyigyei no, na mokotow fam, na mosɔre ohoni a mayɛ no a, na me ne mo nni asɛm biara. Na sɛ mopo a, wɔbɛtow mo agu fononoo a ogya redɛw wɔ mu no mu prɛko pɛ. Sɛ ɛba saa a, nyame bɛn na obetumi agye mo afi me tumi ase?”\n16Sadrak, Mesak ne Abednego buae se, “Nana Nebukadnessar, yennye nni sɛ ho hia sɛ yeyi yɛn ho ano wɔ wʼanim. 17Sɛ wɔtow yɛn gu fononoo a ogya redɛw wɔ mu no mu a, Onyankopɔn a yɛsom no no begye yɛn. Nana, obegye yɛn afi wo tumi ase. 18Na sɛ ɛba sɛ wannye yɛn mpo a, Nana nte ase sɛ, sɔre de, yɛrensɔre wʼanyame anaa sikakɔkɔɔ honi a wode asi hɔ no da biara da.”\nWɔde Mmerante Baasa Gu Fononoo Gyatannaa Mu\n19Nebukadnessar bo fuw Sadrak, Mesak ne Abednego yiye, na wampɛ wɔn anim ahwɛ. Ɔhyɛɛ sɛ, wɔmma fononoo no gya no hyew no nnɔ mmɔho ason. 20Afei ɔhyɛɛ nʼasraafo mu mmarima ahoɔdenfo pa ara no bi sɛ, wɔnkyekyere Sadrak, Mesak ne Abednego, na wɔntow wɔn ngu fononoo no mu gyatannaa no mu. 21Enti wɔkyekyeree saa nkurɔfo yi a wɔhyehyɛ wɔn ntwontwo, wɔn ntade, wɔn mmotiri ne wɔn ntama papee, tow wɔn guu fononoo gya a ɛredɛw no mu. 22Na esiane ɔhene no abufuwtraso ne ɔhyɛ a ama fononoo no adɔ hyerehyere mmoroso no nti, asraafo a wɔde Sadrak, Mesak, ne Abednego regu fononoo no mu no wuwuu wɔ ogyatannaa no ano. 23Na Sadrak, Mesak ne Abednego a wɔakyekyere wɔn papee no hwehwee ogya fononoo a ɛredɛw no mu.\n24Nebukadnessar gu so rehwɛ no, prɛko pɛ, ohuruw teɛɛ mu ahodwiriw so guu nʼafotufo no so se, “Ɛnyɛ mmarima baasa na yɛkyekyee wɔn tow wɔn guu fononoo no mu?”\nWobuae se, “Yiw, Nana, yɛyɛɛ saa pɛpɛɛpɛ.”\n25Nebukadnessar teɛɛ mu se. “Monhwɛ! Mihu nnipa baanan a biribiara nkyekyeree wɔn sɛ wɔnenam ogya no mu. Ogyatannaa no nhyew wɔn. Onipa a ɔto so anan no te sɛ anyame ba bi!”\n26Na Nebukadnessar twiw bɛn fononoo a ogya redɛw wɔ mu no pon ano, sɛnea obetumi, teɛɛ mu se, “Sadrak, Mesak ne Abednego, ɔsorosoro Nyankopɔn asomfo, mumfi mmra! Mommra ha!”\nƐno nti, Sadrak, Mesak ne Abednego fii ogya no mu bae. 27Afei, ahenemma, mpanyimfo, amradofo ne afotufo betwaa wɔn ho hyiae, na wohuu sɛ, ogya no anka wɔn. Wɔn tinwi mpo ho anka. Na wɔn ntade anhyew. Na wusiw mpo mmɔn wɔn ho.\n28Afei Nebukadnessar kae se, “Ayeyi nka Sadrak, Mesak ne Abednego Nyankopɔn. Ɔsomaa ne bɔfo, ma wobegyee nʼasomfo a wogye no di no. Wobuu me, ɔhene mmara so, na wɔde wɔn honam mae, sɛnea ɛbɛyɛ a wɔrensom na wɔrensɔre anyame biara, gye wɔn Nyankopɔn. 29Ne saa nti, merehyɛ saa mmara yi sɛ ɔman, nkurɔfo ne kasa ahorow nyinaa mu, obiara a ɔbɛka Sadrak, Mesak ne Abednego Nyankopɔn ho abususɛm no, ampa ara wobetwitwa wɔn mu asinasin na wɔadwiriw wɔn afi ama adan wura. Nyame biara nni hɔ a obetumi agye nkwa sɛɛ yi.”\n30Afei, Ɔhene Nebukadnessar maa Sadrak, Mesak ne Abednego dibea a ɛkorɔn yiye wɔ Babiloniaman mu.\nAKCB : Daniel 3


So Wokae?—December 2016 | Adesua\nKENKAN WƆ Acholi Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nBɔne bɛn na na Yesu reka ho asɛm wɔ afotu a ɛwɔ Mateo 18:15-17 no?\nNá ɔreka nsɛmnsɛm a nnipa a ɛfa wɔn ho no ankasa betumi asiesie. Nanso, asɛm no yɛ bɔne a emu yɛ duru a sɛ wɔanhwɛ ansiesie a wobetumi atu obi wɔ ho. Bɔne a yɛreka ho asɛm yi bi ne amimdi anaa ntwatoso a ebetumi asɛe obi din.—w16.05, kr. 7.\nDɛn na wubetumi ayɛ na ama woanya Bible akenkan so mfaso paa?\nNea wubetumi ayɛ ni: Nka sɛ, nea merekenkan yi mfa me ho. Mmom, hwehwɛ asuade a wubetumi de abɔ wo bra; bisa wo ho nsɛm bi te sɛ ‘Mɛyɛ dɛn de wei aboa afoforo?’; na fa nnwinnade a wowɔ no yɛ nea woakenkan no ho nhwehwɛmu.—w16.05, kr. 24-26.\nƐyɛ bɔne sɛ Kristoni a ogye owusɔre di bedi awerɛhow anaa?\nSɛ Kristoni bi gye owusɔre di a, ɛnkyerɛ sɛ sɛ ne biribi wu a, ɔrentumi nni awerɛhow kɛse. Bere a Sara wui no, Abraham gyam no, anaa osuu no. (Gen. 23:2) Bere bi akyi no, awerɛhow no ano bɛbrɛ ase.—wp16.3, kr. 4.\nƆbarima a ɔkyerɛwfo toa bɔ n’asen ne mmarima nsia a obiara kura dade a Hesekiel ti 9 ka wɔn ho asɛm no gyina hɔ ma henanom?\nNtease a yɛwɔ ne sɛ, wogyina hɔ ma ɔsoro asafodɔm a wɔhwɛ ma wɔsɛee Yerusalem no. Wɔka ho bi na wɔde Harmagedon sɛe no bɛba. Ɛnnɛ, ɔbarima a ɔkyerɛwfo toa bɔ n’asen no gyina hɔ ma Yesu Kristo a ɔbɛhyɛ wɔn a wobenya daa nkwa no agyirae no.—w16.06, kr. 16-17.\nƆhaw ahorow bɛn na antumi ansɛe Bible no?\nƆhaw a antumi ansɛe Bible no bi ni: (1) Ná mmɛw krataa ne aboa nhoma a wɔkyerɛw so no betumi asuw anaa atetew; (2) atumfoɔ ne nyamesom akannifo yɛɛ wɔn adwene sɛ wɔbɛsɛe no; ne (3) ebinom bɔɔ mmɔden sɛ wɔbɛsesa emu nsɛm no.—wp16.4, kr. 4-7.\nNneɛma bɛn na Kristoni bɛyɛ de ayɛ ne ho awiɛmfoɔ?\nHu nea wuhia ankasa, na nsɛe sika sɛnea ɛnsɛ. Yɛ sikasɛm ho nhyehyɛe a ɛfata. Tow nneɛma a wunhia gu, tɔn, anaa fa kyɛ, na tuatua wo ho aka biara. Tew bere a wode yɛ honam fam adwuma so, na yɛ nhyehyɛe fa trɛw wo som adwuma mu.—w16.07, kr. 10.\nDɛn na Bible ka sɛ ɛsom bo sen sika kɔkɔɔ anaa dwetɛ?\nHiob 28:12, 15 ma yehu sɛ Onyankopɔn nyansa som bo sen sika kɔkɔɔ anaa dwetɛ. Enti sɛ worehwehwɛ a, bɔ mmɔden brɛ wo ho ase, na ma wo gyidi nyɛ den.—w16.08, kr. 18-19.\nƐnnɛ, ɛfata sɛ onuabarima bi gyaw abogyesɛ anaa?\nMmeae bi wɔ hɔ a, ebia ɛhɔfo bu abogyesɛ a wɔatwitwa so fɛfɛɛfɛ sɛ ade a nidi wom, na ɛnyɛ ade a ɛremma nkurɔfo ntie Ahenni ho asɛmpa no. Nanso, ebia anuanom binom beyi wɔn de. (1 Kor. 8:9) Mmeae bi nso, mmarima nnyaw abogyesɛ, na wobu no sɛ ɛmfata sɛ Kristofo begyaw abogyesɛ.—w16.09, kr. 21.\nAdɛn nti na yebetumi agye adi sɛ Dawid ne Goliat ho asɛm a ɛwɔ Bible mu no yɛ nokware?\nNnansa yi mpo, nipa a wɔahu sɛ ɔware paa wɔ wiase nyinaa no, Goliat tenten boro ne de so sɛntimita 15 pɛ. Dawid yɛ onipa a ɔtenaa ase ankasa. Wɔn a wotutu fam hwehwɛ tetefo nneɛma mu ahu ɔbo bi a wɔakyerɛw so “Dawid fie.” Bio nso, Yesu Kristo kaa Dawid ho asɛm sɛ ɔyɛ onipa a ɔtenaa ase ankasa. Asase ho nsɛm ho kyerɛwtohɔ a ɛwɔ hɔ ne nokwasɛm a wogye tom hyia.—wp16.5, kr. 13.\nƆkwan bɛn so na ɛsono nyansa, ɛnna ɛsono nimdeɛ ne ntease?\nObi a ɔwɔ nimdeɛ boaboa nsɛm ano. Obi a ɔwɔ ntease tumi hu sɛnea asɛm bi fa asɛm foforo ho. Nanso, obi a ɔwɔ nyansa de, otumi de nimdeɛ ne ntease bom yɛ adwuma ma mfaso ba so.—w16.10, kr. 18.\nSo Wokae?—December 2016


Atemmufoɔ 20 ASCB - मत्ती 20 NCA\nIsraelfoɔ Tu Benyaminfoɔ So Sa\n1Afei, Israelfoɔ nyinaa; ɛfiri Dan kɔsi Beer-Seba ne Gilead asase so bɛhyiaa Awurade anim sɛ nnipa baako wɔ Mispa. 2Nnipa no nyinaa ne Israel mmusuakuo no nyinaa ntuanofoɔ, akofoɔ mpem ahanan a wɔkurakura akofena kɔɔ Onyankopɔn mma dwabɔ no ase. 3(Nkra duruu Benyamin asase so sɛ Israelfoɔ mmusuakuo a wɔaka no kɔ Mispa.) Israelfoɔ no bisaa deɛ ɛyɛeɛ a saa awudisɛm yi siiɛ.\n4Enti, Lewini a ɔyɛ ɔbaa a wɔkumm no no kunu no kaa sɛ, “Me ne me mpena baa Gilead a ɛwɔ Benyamin asase so bɛdaa hɔ. 5Anadwo no Gilead ntuanofoɔ no mu bi bɛtwaa fie no ho hyiaeɛ, pɛɛ sɛ wɔkum me, na wɔtoo me mpena no monnaa ma ɔwuiɛ. 6Mefaa me mpena no twitwaa no asinasini de esini baako biara kɔɔ Israel mantam biara so. Ɛfiri sɛ, saa mmarima yi ayɛ atantansɛm ne aniwusɛm wɔ Israel. 7Enti, seesei, ɛsɛ sɛ Israelfoɔ nyinaa fa adwene wɔ yei ho.”\n8Nnipa no nyinaa sɔre buaa sɛ, “Yɛn mu biara rensane nkɔ fie. 9Mmom, yɛbɛbɔ ntonto na yɛahunu wɔn a wɔbɛkɔ akɔto ahyɛ Gibea so. 10Abusuakuo biara mu mmarima nkyɛmu edu mu baako na wɔbɛyi wɔn ama wɔama yɛn akofoɔ no nnuane, na yɛn a yɛaka no nso atɔ Geba so wereɛ wɔ animguasedeɛ a wɔayɛ wɔ Israel no.” 11Enti, Israelfoɔ nyinaa ano kɔɔ bɛnkorɔ mu boaa wɔn ho ano sɛ wɔbɛkɔ akɔto ahyɛ kuro no so.\n12Israelfoɔ no somaa abɔfoɔ kɔɔ Benyamin abusuakuo no mu kɔbisaa wɔn sɛ, “Ɛdeɛn awurukasɛm na moayɛ wɔ mo mu yi? 13Monyi saa amumuyɛfoɔ a wɔfiri Gibea no mmra, na yɛnkum wɔn na yɛntu saa awurukasɛm yi ase mfiri Israel.”\nNanso, Benyaminfoɔ no antie. 14Mmom, wɔfifiri wɔn nkuro mu boaa wɔn ho ano wɔ Gibea sɛ wɔne Israelfoɔ no rebɛko. 15Akofoɔ mpem aduonu nsia a wɔkurakura akofena kɔduruu Gibea, kɔkaa akofoɔ ahanson a na wɔte hɔ dada no ho. 16Na Benyamin akofoɔ no mu ahanson yɛ abenkumma a wɔn mu biara yɛ toamfom wɔ ahwimmoɔ toɔ mu. 17Na Israelfoɔ wɔ akofoɔ mpem ahanan a wɔkurakura akofena a Benyamin akofoɔ nka ho.\n18Ansa na wɔrebɛfiri ɔko no ase no, Israelfoɔ no kɔɔ Bet-El kɔbisaa Onyankopɔn sɛ, “Abusuakuo bɛn na ɛsɛ sɛ wɔdi ɔko no anim tia Benyaminfoɔ no?”\nAwurade buaa sɛ, “Yuda na ɛsɛ sɛ wɔdi animu.”\n19Enti, Israelfoɔ no siim anɔpahema kɔkyeree sraban wɔ baabi a ɛbɛn Gibea. 20Afei, wɔtu teneeɛ de wɔn ani kyerɛɛ Gibea sɛ wɔrekɔto ahyɛ Benyamin mmarima no so. 21Nanso, Benyamin akofoɔ a na wɔrebɔ kuro no ho ban no pue kunkumm Israelfoɔ no ɔpeduonu mmienu wɔ akono hɔ ɛda no ara.\n22Nanso, Israelfoɔ nyaa akokoɔduru boaa wɔn ho ano wɔ baabi a wɔkoo ɛda a ɛdi animu no. 23Na wɔakɔ Bet-El akɔsu wɔ Awurade anim akɔsi anwummerɛ. Afei, wɔbisaa Awurade sɛ, “Yɛne yɛn ara abusuafoɔ a wɔfiri Benyamin nko bio anaa?”\nNa Awurade buaa sɛ, “Monkɔ na mo ne wɔn nkɔko.”\n24Enti, wɔkɔko tiaa Benyamin akofoɔ no, 25na Benyamin mmarima no sane kumm Israelfoɔ akofoɔ a wɔnim akofena akodie yie no mpem dunwɔtwe.\n26Ɛnna Israelfoɔ no kɔɔ Bet-El kɔsuu wɔ Awurade anim kyenee kɔm kɔsii anwummerɛ. Wɔbɔɔ ɔhyeɛ afɔdeɛ ne aduane afɔdeɛ maa Awurade. 27Na Israelfoɔ kɔɔ Awurade anim kɔpɛɛ akwankyerɛ. (Saa ɛberɛ no na Onyankopɔn apam adaka no wɔ Bet-El, 28na Eleasa babarima Pinehas a ɔyɛ Aaron nana no na na ɔyɛ ɔsɔfoɔ). Israelfoɔ no bisaa Awurade, sɛ, “Ɛsɛ sɛ yɛko tia yɛn ara yɛn abusuafoɔ Benyamin bio anaasɛ yɛnnyae?”\nAwurade buaa sɛ, “Monkɔ! Ɔkyena mɛma moadi wɔn so nkonim.”\n29Enti, Israelfoɔ de atɛfoɔ twaa Gibea ho nyinaa hyiaeɛ. 30Ne nnansa so no, wɔboaa wɔn ho ano wɔ beaeɛ korɔ hɔ ara. 31Ɛberɛ a Benyaminfoɔ akofoɔ pue baeɛ wɔ ɔko so no, wɔtwee wɔn firii kuro no mu. Na sɛdeɛ na wɔayɛ pɛn no, wɔhyɛɛ aseɛ kunkumm Israelfoɔ no. Ɛbɛyɛ Israelfoɔ aduasa na wɔwuwuiɛ wɔ akono petee mu hɔ a ebi deda akwan a ɛkɔ Bet-El ne Gibea ho. 32Afei Benyamin akofoɔ no teaam sɛ, “Yɛredi wɔn so sɛdeɛ yɛdii wɔn so wɔ ɔko a ɛdi ɛkan no mu no!” Na saa ɛberɛ no na Israelfoɔ no apene so dada sɛ wɔbɛdwane ama Benyamin mmarima no ataa wɔn wɔ akwan no so, na ama wɔatwe wɔn afiri kuro no mu.\n33Ɛberɛ a Israelfoɔ akodɔm kɛseɛ no duruu Baal-Tamar no, wɔdanee wɔn ho koeɛ. Ɛhɔ na Israelfoɔ a wɔatɛ wɔ Geba no puee prɛko pɛ firi wɔn atɛeɛm 34kɔsii Benyaminfoɔ no akyi tohyɛɛ wɔn so. Ɔko no mu yɛɛ den ara kɔsii sɛ na Benyaminfoɔ no ntumi nhunu amanehunu a ɛbɛba. 35Ɛno enti, Awurade boaa Israel ma wɔdii Benyamin so nkonim. Saa ɛda no, Israelfoɔ kunkumm Benyamin akofoɔ no mpem aduonu enum ne ɔha, a na wɔn nyinaa nim akofena ano ko yie. 36Afei, Benyaminfoɔ no hunuu sɛ wɔadi nkoguo. Israelfoɔ no dwane firii Benyamin akofoɔ no anim, sɛdeɛ ɛbɛyɛ a, wɔn a wɔakɔ atɛ no bɛnya ɛkwan ayɛ wɔn adwuma. 37Afei, wɔn a na wɔatɛ no firii afanan nyinaa kɔɔ Gibea, kunkumm obiara a ɔwɔ kuro no mu. 38Wɔtuee wisie kumɔnn wɔ kuro no so, 39a ɛyɛ nsɛnkyerɛnneɛ ma Israelfoɔ no sɛ wɔnsane mmra mmɛto nhyɛ Benyamin akofoɔ no so.\nSaa ɛberɛ no na Benyamin akofoɔ no akum Israelfoɔ no aduasa, a wɔteaam sɛ, “Yɛredi wɔn so sɛdeɛ yɛdii wɔn so ɔko a ɛdi ɛkan no mu no!” 40Nanso, ɛberɛ a Benyamin akofoɔ no hwɛɛ wɔn akyi, na wɔhunuu wisie a atu nam ewiem wɔ kuro no mu baabiara no, 41Israelfoɔ no sane baeɛ bɛto hyɛɛ wɔn so. Afei, Benyamin akofoɔ no hunuu sɛ asɛm aba na wɔbɔɔ huboa. 42Enti, wɔdwane de wɔn ani kyerɛɛ ɛserɛ so. Nanso, Israelfoɔ no taa wɔn kunkumm wɔn. 43Israelfoɔ no twaa Benyaminfoɔ no ho hyiaeɛ, taa wɔn anibereɛ so, kɔtoo wɔn wɔ Gibea atɔeɛ fam. 44Ɛda no, Benyamin akofoɔ akɛseɛ mpem dunwɔtwe na wɔtotɔɔ ɔko no mu. 45Wɔn a wɔanwuwu no dwane kɔɔ ɛserɛ so baabi a ɛbɛn Rimon botan no ho. Nanso, Israelfoɔ no kunkumm wɔn mu mpem enum wɔ ɛkwan no so. Wɔtoaa so taa wɔn, kɔsii sɛ wɔkumm mpenu wɔ baabi a ɛbɛn Gidom kaa ho.\n46Enti, Benyamin abusuakuo no hweree akofoɔ akokoɔdurufoɔ ɔpeduonunum saa ɛda no, 47ma ɛkaa mmarima ahansia pɛ a wɔdwane kɔɔ ɔbotan Rimon ho kɔtenaa hɔ abosome ɛnan no. 48Afei Israelfoɔ no sane baeɛ bɛkunkumm abɔdeɛ biara a nkwa wɔ mu wɔ nkuro no nyinaa mu, firi nnipa so kɔsi anantwie ne biribiara so. Na kuro biara a wɔduruu so no, wɔhyee no dworobɛɛ.\nASCB : Atemmufoɔ 20


箴言 28 CCB – Mmɛbusɛm 28 ASCB | Biblica\n箴言 28 CCB – Mmɛbusɛm 28 ASCB\n1Omumuyɛfoɔ dwane ɛberɛ a obiara ntaa no,\nnanso teneneefoɔ koko yɛ duru sɛ agyata.\n2Atuateɛ ɔman nya sodifoɔ pii,\nnanso onipa a ɔwɔ nhunumu ne nimdeɛ ma mmara yɛ adwuma.\n3Sodifoɔ a ɔhyɛ ahiafoɔ so no\nte sɛ brampɔnsuo a ɛsɛe mfudeɛ.\n4Wɔn a wɔpo mmara no kamfo amumuyɛfoɔ,\nna wɔn a wɔdi mmara so no si wɔn kwan.\n5Abɔnefoɔ nte atɛntenenee ase,\nnanso wɔn a wɔhwehwɛ Awurade no, te aseɛ yie.\n6Ohiani a ne nanteɛ ho nni asɛm\nyɛ sene ɔdefoɔ a nʼakwan yɛ kɔntɔnkye.\n7Deɛ ɔdi mmara so yɛ ɔba a ɔwɔ nhunumu,\nnanso deɛ ɔne adidibradafoɔ bɔ no gu nʼagya anim ase.\n8Deɛ ɔgye mfɛntom mmorosoɔ de nya ne ho no\nɔboaboa ano ma deɛ ɔbɛyɛ ahiafoɔ adɔeɛ.\nne mpaeɛbɔ mpo yɛ akyiwadeɛ.\n10Deɛ ɔdi teneneefoɔ anim de wɔn fa ɛkwan bɔne so no\nbɛhwe ɔno ankasa afidie mu,\nnanso wɔn a wɔn ho nni asɛm no bɛnya agyapadeɛ a ɛyɛ.\n11Ɔdefoɔ tumi yɛ onyansafoɔ wɔ nʼankasa ani so,\nnanso ohiani a ɔwɔ nhunumu no hunu sɛdeɛ ɔteɛ.\n12Sɛ teneneefoɔ di nkonim a, nnipa di ahurisie pii;\nnanso sɛ amumuyɛfoɔ nya tumi a nnipa kɔhinta.\n13Onipa a ɔkata ne bɔne soɔ no nnya nkɔsoɔ,\nna deɛ ɔka ne bɔne na ɔgyae yɛ no nya ahummɔborɔ.\n14Nhyira nka deɛ ɔsuro Awurade ɛberɛ nyinaa,\nnanso deɛ ɔpirim nʼakoma no tɔ amaneɛ mu.\n15Omumuyɛfoɔ a ɔdi nnipa a wɔnni mmoa so no\nte sɛ gyata a ɔbobɔm anaa sisire a nʼani abereɛ.\n16Sodifoɔ tirimuɔdenfoɔ nni adwene,\nna deɛ ɔkyiri mfasoɔ a wɔnam ɛkwan bɔne so nya no bɛnya nkwa tenten.\n17Deɛ awudie ma ne tiboa bu no fɔ no,\nɔbɛyɛ ɔkobɔfoɔ akɔsi ne wu da;\nmma obiara mmɔ ne ho ban.\n18Deɛ ne nanteɛ ho nni asɛm no, wɔgye no firi ɔhaw mu,\nnanso deɛ nʼakwan yɛ kɔntɔnkye no bɛhwe ase mpofirim.\n19Deɛ ɔyɛ nʼasase so adwuma no bɛnya aduane pii,\nnanso deɛ ɔdwene nneɛma hunu ho no bɛnya ne so ne ne hia.\n20Wɔbɛhyira onipa nokwafoɔ pii,\nna deɛ ɔpere pɛ ahonyadeɛ no remfa ne ho nni.\nnanso aduane kakra enti nnipa yɛ bɔne.\n22Deɛ ɔyɛ pɛpɛɛ pere sɛ ɔbɛyɛ ɔdefoɔ\nna ɔnnim sɛ ohia retwɛn no.\n23Deɛ ɔka obi anim no bɛsɔ nnipa ani akyire\nasene deɛ ɔwɔ tɛkrɛmadɛ.\n24Deɛ ɔbɔ nʼagya anaa ne maame korɔno\nna ɔka sɛ, “Ɛnyɛ bɔne” no,\nɔne ɔsɛefoɔ na ɛbɔ.\n25Ɔdifodepɛfoɔ de mpaapaemu ba\nna deɛ ɔde ne ho to Awurade so no bɛnya nkɔsoɔ.\n26Deɛ ɔgye ne ho die no yɛ ɔkwasea,\nna deɛ ɔnante nyansa mu no wɔbɛgye no.\n27Deɛ ɔma ahiafoɔ no, hwee renhia no,\nnanso deɛ ɔbu nʼani gu wɔn so no nya nnome pii.\n28Sɛ amumuyɛfoɔ nya tumi a, nnipa kɔhinta;\nna sɛ amumuyɛfoɔ ase tɔre a, teneneefoɔ ase dɔre.\nASCB : Mmɛbusɛm 28


Kae Ɔbɔadeɛ no ansa na woabɔ akwakoraa anaa aberewa (1-8)\nƆsɛnkafo nsɛm no awiei (9-14)\nAnyansafo nsɛm te sɛ poma a wɔde ka nantwi (11)\nSuro nokware Nyankopɔn no (13)\n12 Enti kae wo Bɔfo Kɛse no wɔ wo mmabunbere mu,+ ansa na amanehunu nna* no aba,+ ansa na mfe bi aba ama woaka sɛ: “Minni ho anigye”; 2 ansa na owia ne hann ne ɔsram ne nsoromma ayɛ sum,+ ansa na osu atɔ asan amuna bio; 3 ansa na ofie awɛmfo* ho apopo, ansa na mmarima ahoɔdenfo mu akuntun, ansa na mmea a wɔyam ade no agyae adwuma esiane sɛ wɔn so atew nti, ansa na mmabaa a wɔhwɛ mfɛnsere mu no ani so ayɛ wɔn wusiwusi;+ 4 saa bere no, abɔnten pon mu toto, na ɔbo a wɔyam so ade* no dede brɛ ase, na anomaa su nyan onipa, na mma mmea nnwontofo nyinaa nne brɛ ase.+ 5 Bio nso, onipa suro nea ɛwɔ soro, na abɔnten yɛ no hu. Aborɔfo nkate dua gu nhwiren,+ na abebɛw twe ne ho ase; n’anom nyɛ no dɛ bio,* efisɛ onipa rekɔ ofie a ɔbɛhome wɔ hɔ akyɛ no mu,+ na nkurɔfo resu di akɔneaba wɔ abɔnten so;+ 6 ansa na dwetɛ hama no mu atew, na sika kɔkɔɔ kora no apae, na ahina a esi nsu ho no abɔ, na ade a wokyim de tow nsu wɔ abura mu no abubu. 7 Ɛno na dɔte san kɔ asaase mu+ sɛnea na ɛte kan no, na honhom* no asan akɔ nokware Nyankopɔn a ɔde mae no nkyɛn.+ 8 “Ahuhude mu ahuhude!” Ɔsɛnkafo no+ na waka. “Ade nyinaa yɛ ahuhude.”+ 9 Ɔsɛnkafo no bɛyɛɛ onyansafo; nanso ɛnyɛ ɛno nko ara. Ɔsan de nea onim no kyerɛkyerɛɛ ɔman no daa,+ na odwinnwen nneɛma ho yɛɛ nhwehwɛmu kɔɔ akyiri, sɛnea ɛbɛyɛ a obetumi ahyehyɛ mmebusɛm pii.+ 10 Ɔsɛnkafo no hwehwɛe sɛ obenya nsɛm a ɛyɛ dɛ,+ na wakyerɛw nsɛm a ɛyɛ nokware no pɛpɛɛpɛ. 11 Anyansafo nsɛm te sɛ poma a wɔde ka nantwi,+ na nsɛm a wɔaboaboa ano te sɛ nnadewa a wɔde abobɔ nneɛma mu denneennen; efi oguanhwɛfo baako hɔ. 12 Eyinom akyi de, me ba, tie kɔkɔbɔ yi: Nhoma de, nkurɔfo rennyae yɛ da, na sɛ wudi akyi bebree a, wobɛbrɛ.*+ 13 Asɛm no awiei, nea yɛate nyinaa ne sɛ: Suro nokware Nyankopɔn no+ na di ne mmara nsɛm so,+ na eyi ne ade a ɛho hia paa wɔ nnipa asetena mu.*+ 14 Efisɛ nneyɛe biara, nokware Nyankopɔn no bebu ho atɛn akyerɛ sɛ ɛyɛ papa anaa bɔne; nea ahintaw mpo, obebu ho atɛn.+\n^ Anaa “nna bɔne.”\n^ Anaa “ahwɛfo.”\n^ Hebri asɛm no gyina hɔ ma aduaba bi a ɛma obi tumi didi.\n^ Anaa “nkwa tumi.”\n^ Nt., “wo honam bɛbrɛ.”\n^ Anaa “eyi ne nnipa asɛde nyinaa.”


Owusɔre Anidaso No—Mfaso Bɛn Na Wubenya Wɔ So?\nƆwɛn-Aban—Nea Adesua Nsɛm Wom | May 1, 2005\nKENKAN WƆ Albanian American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\n“Wubue wo nsam, na woma ateasefo nyinaa nya nea wɔpɛ di mee.”—Dwom 145:16.\n1-3. Dɛn na ebinom hwɛ kwan sɛ wobenya daakye? Ma ho nhwɛso.\nNÁ Christopher a wadi mfe akron no ne ne nuabarima, wɔn wɔfa, wɔn maame nuabea, ne wɔn mu biara babarima biako asɔre anɔpa akɔyɛ wɔn Kristofo afie afie asɛnka adwuma wɔ beae bi a ɛbɛn Manchester, wɔ England. Yɛn nsɛmma nhoma a ɛka eyi ho, Nyan!, kyerɛkyerɛɛ nea esii no mu sɛɛ. “Wɔn nyinaa puee awiabere no sɛ wɔrekɔnantenantew wɔ Blackpool mpoano a ɛhɔ yɛ anika no. Nnipa 6 no nyinaa wui wɔ kar akwanhyia bi a ekum nnipa 12 amonom hɔ ara a polisifo kaa ho asɛm sɛ ‘owuyaw kɛse’ no mu.”\n2 Anadwo ansa na awerɛhosɛm yi rebesi no, abusua mũ no kɔɔ Asafo Nhoma Adesua na wosusuw owu ho wɔ adesua no ase. Christopher papa ka sɛ: “Ná Christopher yɛ abofra a bere nyinaa osusuw nneɛma ho kɔ akyiri paa. Saa anadwo no, ɔkaa wiase foforo no ne anidaso a ɔwɔ ho nsɛm pii. Afei bere a na yɛrebɔ nkɔmmɔ no, Christopher kaa no mpofirim sɛ: ‘Ade biako a ɛwɔ Yehowa Adansefo ho ne sɛ, ɛwom sɛ owu yɛ yaw de, nanso yenim sɛ bere bi bɛba a yɛbɛsan ahyia bio wɔ asase so.’ Yɛn mu biara anna annwene ho sɛ yɛn werɛ remfi saa asɛm yi da.” *\n3 Wɔ afe 1940 mu nso, na Franz, Ɔdansefo bi a ofi Austria nim sɛ wɔde afiri bi a wɔde twa nnipa ti betwa ne ti akum no wɔ afiase esiane nokware a odi maa Yehowa nti. Franz kyerɛw krataa wɔ Berlin afiase hɔ kɔmaa ne maame sɛ: “Nimdeɛ a mewɔ nti, sɛ mekaa [asraafo] ntam no a, anka meyɛɛ bɔne bi a ɛfata owu. Ɛmpare me sɛ mɛyɛ saa. Anka merennya owusɔre. . . . Afei Maame ne me nuanom mmarima ne mmea nyinaa a medɔ mo, wɔaka nea wɔde bɛyɛ me akyerɛ me nnɛ. Mommma ehu nnka mo. Wɔkyerɛ sɛ wobekum me ɔkyena anɔpa. Nanso sɛnea Onyankopɔn hyɛɛ nokware Kristofo a wɔtraa ase tete no nyinaa den no, saa ara na wahyɛ me nso den. . . . Sɛ mugyina pintinn kosi owu mu a, yebehyia bio wɔ owusɔre no mu. . . . Yɛbɛsan ahyia bio.” *\n4. Osuahu a wɔaka wɔ ha no ka wo dɛn, na dɛn ne ade foforo a yɛrebesusuw ho?\n4 Ná Christopher ne Franz wɔ owusɔre anidaso no mu ahotoso a emu yɛ den paa. Ná wogye di yiye sɛ ɛbɛba paa. Akyinnye biara nni ho sɛ saa osuahu yi aka yɛn koma papaapa! Sɛnea ɛbɛyɛ a yebenya anisɔ ama Yehowa no, momma yensusuw nea enti a wobenyan nnipa ne sɛnea ɛsɛ sɛ owusɔre anidaso no ka yɛn na ama anidaso a yɛwɔ wɔ owusɔre no mu no mu ayɛ den kɛse no ho.\nAsase So Owusɔre no Ho Anisoadehu\n5, 6. Dɛn na anisoadehu a ɔsomafo Yohane ayɛ ho kyerɛwtohɔ wɔ Adiyisɛm 20:12, 13 no ma yehu?\n5 Wɔ anisoadehu bi a ɔsomafo Yohane nya faa nea ɛbɛkɔ so wɔ Kristo Yesu Mfirihyia Apem Nniso no mu ho no, ohuu asase so owusɔre no. Ɔbɔɔ amanneɛ sɛ: “Mihuu awufo, akɛse ne nketewa, . . . Na ɛpo yii emu awufo mae, na owu ne Hades yii emu awufo mae.” (Adiyisɛm 20:12, 13) Ɛmfa ho dibea a obiara a ɔwɔ Hades (Sheol) a ɛkyerɛ nnipa damoa wɔ, sɛ́ ɔyɛ “kɛse” anaa ‘ketewa’ no, ɔbɛsan aba nkwa mu. Wɔn a ɛpo faa wɔn mpo bɛsan aba nkwa mu saa bere no. Saa anwonwasɛm a ebesi yi ka Yehowa atirimpɔw ho.\n6 Sɛ Kristo fi ne mfirihyia apem nniso no ase a, ɔbɛkyere Satan ato afiase. Esiane sɛ eyi mma Satan ntumi nyɛ hwee nti, nnipa a wobetwa ahohiahia kɛse no anaa wobenya owusɔre no mu biara nni hɔ a Satan betumi adaadaa no saa bere no. (Adiyisɛm 20:1-3) Ebia wuhu mfirihyia apem no sɛ ɛware paa, nanso wɔ Yehowa ani so no, ɛyɛ “da koro.”—2 Petro 3:8.\n7. Dɛn na wobegyina so abu atɛn wɔ Kristo Mfirihyia Apem Nniso no mu?\n7 Sɛnea saa anisoadehu no da no adi no, Kristo Mfirihyia Apem Nniso no mu na wobebu nnipa atɛn. Ɔsomafo Yohane kyerɛwee sɛ: “Mihuu awufo, akɛse ne nketewa, sɛ wogyinagyina ahengua no anim, na wobuebuee nhoma mmobɔwee mu. Na wobuee nhoma foforo mu; ɛno ne nkwa nhoma no. Na wɔde nsɛm a wɔakyerɛw wɔ nhoma ahorow no mu no buu awufo no atɛn sɛnea wɔn nnwuma te. . . . Na wobuu wɔn atɛn mmiako mmiako sɛnea wɔn nnwuma te.” (Adiyisɛm 20:12, 13) Hyɛ no nsow sɛ wɔrennyina nea obi yɛe anaa wanyɛ ansa na ɔrewu no so na ebebu no atɛn. (Romafo 6:7) Momm no, wobegyina “nhoma mmobɔwee” a wobebue no daakye no so na ebebu atɛn. Nea obi bɛyɛ bere a wasua nea ɛwɔ nhoma mmobɔwee no mu no na ɛbɛkyerɛ sɛ ebia wɔbɛkyerɛw ne din wɔ “nkwa nhoma” no mu anaasɛ wɔrenkyerɛw.\n“Nkwa Sɔre” Anaa “Atemmu Sɔre”\n8. Nneɛma abien bɛn na owusɔre betumi akyerɛ ama wɔn a wobenyan wɔn no?\n8 Ná Yohane adi kan aka wɔ anisoadehu bi a onyae mu sɛ Yesu ‘kura owu ne Hades safe.’ (Adiyisɛm 1:18) Ɔne Yehowa “nkwa Safohene no,” na wɔama no tumi sɛ ommu “ateasefo ne awufo atɛn.” (Asomafo Nnwuma 3:15; 2 Timoteo 4:1) Ɔkwan bɛn na ɔbɛfa so ayɛ eyi? Ɔde wɔn a wɔada wɔ owu mu no bɛba nkwa mu. Yesu ka kyerɛɛ nkurɔfokuw bi a ɔkaa asɛmpa no kyerɛɛ wɔn sɛ: “Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” Afei ɔde kaa ho sɛ: “Wɔn a wɔyɛɛ papa no bɛkɔ nkwa sɔre mu, na wɔn a wɔyɛɛ akyide no akɔ atemmu sɔre mu.” (Yohane 5:28-30) Ɛnde, anidaso bɛn na ɛwɔ hɔ ma mmarima ne mmea anokwafo a wɔtraa ase tete no?\n9. (a) Sɛ wonyan nkurɔfo ba nkwa mu a, dɛn na akyinnye biara nni ho sɛ wɔbɛkyerɛkyerɛ mu akyerɛ pii? (b) Ɔkyerɛkyerɛ adwuma kɛse bɛn na ɛbɛkɔ so saa bere no?\n9 Sɛ anokwafo a wɔtraa ase tete no san ba nkwa mu a, wobehu sɛ bɔhyɛ ahorow a na wɔwɔ mu gyidi no abam. Hwɛ sɛnea wɔn ani begye sɛ wobehu nea ɔbea no Aseni a Onyankopɔn kaa ne ho asɛm wɔ Bible nkɔmhyɛ a edi kan a ɛwɔ Genesis 3:15 no gyina hɔ ma! Afei, hwɛ sɛnea wɔn ani bɛsan agye sɛ wɔbɛte sɛ Yesu, Mesia a wɔhyɛɛ ne ho nkɔm no dii nokware kosii owu mu ma enti ɔde ne nkwa bɔɔ afɔre sɛ agyede! (Mateo 20:28) Wɔn a wɔbɛma saafo no akwaaba no ani begye sɛ wɔbɛboa wɔn ma wɔate ase sɛ ɛyɛ Yehowa adom ne ne mmɔborohunu nti na ɔde agyede no mae. Sɛ wɔn a wobenyan wɔn no behu nea Onyankopɔn Ahenni reyɛ ama nea enti a Yehowa bɔɔ asase yi anya mmamu no a, akyinnye biara nni ho sɛ anigye bɛhyɛ wɔn koma ma ma wɔayi Yehowa ayɛ. Wobenya hokwan pii de ada no adi sɛ wodi wɔn soro Agya a ɔdɔ wɔn no ne ne Ba no nokware. Obiara a ɔwɔ hɔ saa bere no ani begye sɛ obenya ɔkyerɛkyerɛ adwuma kɛse a wɔbɛyɛ de akyerɛkyerɛ nnipa ɔpepepem pii a wobefi damoa mu aba nkwa mu a ehia sɛ wɔn nso gye agyede nsiesiei a Onyankopɔn ayɛ no tom no mu kyɛfa.\n10, 11. (a) Hokwan bɛn na Mfirihyia Apem no bɛma obiara a ɔbɛtra asase so anya? (b) Ɛsɛ sɛ eyi ka yɛn dɛn?\n10 Sɛ wonyan Abraham a, obenya anigye ankasa sɛ obehu sɛnea asetra te ankasa wɔ “kurow” a na ɔrehwɛ anim no mu. (Hebrifo 11:10) Hwɛ abotɔyam ara a ɔnokwafo Hiob benya bere a ɔte sɛ ne bra a ɔbɔe no hyɛɛ Yehowa asomfo binom a wohyiaa wɔn nokwaredi ho sɔhwɛ den no! Na hwɛ sɛnea Daniel ho bɛpere no sɛ obehu sɛnea nkɔmhyɛ a Onyankopɔn maa ɔkyerɛwee no nyaa mmamu!\n11 Nokwasɛm ni, atirimpɔw a Yehowa wɔ ma asase ne wɔn a wɔbɛtra so ho nneɛma pii wɔ hɔ a obiara a ɔbɛtra trenee wiase foforo no mu, sɛ ebia wonyanee no anaasɛ otwaa ahohiahia kɛse, no besua. Akyinnye biara nni ho sɛ anidaso a yɛwɔ sɛ yɛbɛtra ase ayi Yehowa ayɛ daa no bɛma nkyerɛkyerɛ a ɛbɛkɔ sɔ wɔ Mfirihyia Apem no mu no ayɛ anika ankasa. Nanso, nea yɛbɛyɛ bere a yɛresua nea ɛwɔ nhoma mmobɔwee no mu ne nea ɛho hia sen biara. So yɛde nea yebesua no bɛyɛ adwuma? So yɛde koma pa begye nsɛntitiriw a ɛbɛhyɛ yɛn den no atom na yɛasusuw ho akɔ akyiri na ama yɛatumi ako atia sɔhwɛ a etwa to a Satan de bɛba no?\n12. Dɛn na ɛbɛma obiara atumi anya ɔkyerɛkyerɛ adwuma a ɛbɛkɔ so ne adwuma a wɔbɛyɛ de ama asase no adan paradise no mu kyɛfa?\n12 Nea ɛnsɛ sɛ yɛma yɛn werɛ fi nso ne mfaso soronko a Kristo agyede afɔre no bɛma yɛanya no. Dɛmdi biara remma wɔn a wobenyan wɔn aba nkwa mu no ho sɛnea ɛte nnɛ no. (Yesaia 33:24) Nipadua a edi mũ ne apɔwmuden a wɔn a wɔbɛkɔ wiase foforo no mu benya no bɛma obiara anya ɔkyerɛkyerɛ kɛse a wɔbɛyɛ de akyerɛkyerɛ wɔn a wobenyan wɔn aba nkwa mu no mu kyɛfa. Afei nso, saafo no benya adwuma kɛse bi a wɔnyɛɛ bi da wɔ asase yi so a ɛne sɛ wɔbɛboa ma wɔadan asase mũ yi nyinaa paradise de ahyɛ Yehowa anuonyam no mu kyɛfa.\n13, 14. Dɛn nti na wobegyae Satan bio, na dɛn na ɛno betumi akyerɛ ama yɛn mu biara?\n13 Sɛ wogyae Satan fi afiase a, ɔbɛbɔ mmɔden sɛ ɔbɛdaadaa nnipa bio. Sɛnea Adiyisɛm 20:7-9 kyerɛ no, wɔbɛsɛe “amanaman” anaa nnipa a Satan bɛdaadaa wɔn no nyinaa: ‘Ogya befi soro abɛhyew wɔn.’ Wɔn a wonyaa owusɔre wɔ Mfirihyia Apem no mu a wɔbɛka nnipa a wɔbɛdaadaa wɔn no ho no atemmu bɛyɛ ɔsɛe. Nanso wɔde daa nkwa bɛkyɛ wɔn a wobekura wɔn mudi mu no. Yiw, wɔn wusɔre no bɛyɛ “nkwa sɔre.”—Yohane 5:29.\n14 Ɔkwan bɛn so na owusɔre anidaso no betumi akyekye yɛn werɛ nnɛ mpo? Dɛn na ɛsɛ sɛ yɛyɛ na ama yɛanya mfaso a ɛwɔ so no bi daakye?\nAsuade a Ɛwom Ma Yɛn Nnɛ\n15. Ɛbɛyɛ dɛn na gyidi a yebenya wɔ owusɔre no mu betumi aboa yɛn nnɛ?\n15 Ebia owu afa wo dɔfo bi kɔ nnansa yi ara ma ɛno nti worebɔ mmɔden biara agyina nsrakrae a ɛde aba no ano. Owusɔre anidaso no ma wunya akomatɔyam ne ahoɔden bi a wɔn a wonnim nokware no ntumi nnya da. Paulo kyekyee Tesalonikafo no werɛ sɛ: “Yɛmpɛ sɛ wɔn a wɔrewuwu no ho asɛm behintaw mo, na moanni awerɛhow sɛnea wɔn a aka a wonni anidaso biara no yɛ no.” (1 Tesalonikafo 4:13) So wowɔ ahotoso sɛ wobɛkɔ wiase foforo no mu akohu awufo a wobenyan wɔn no? Ɛnde, ma saa anidaso a wowɔ sɛ wubehyia w’adɔfo a owu afa wɔn kɔ no nkyekye wo werɛ.\n16. Sɛ wonyan wo ba nkwa mu a, wobɛte nka dɛn?\n16 Ebetumi aba sɛ Adam atuatew no nti worehu amane, ebia yare bi abɔ wo. Mma ahometew a eyi yɛ no mma wo werɛ mmfi akwanhwɛ a ɛyɛ anigye a ɛne sɛ wobenyan w’ankasa aba nkwa mu bio ma woabenya apɔwmuden de atra ase bio wɔ wiase foforo no mu no. Sɛ w’ani te saa bere no na wuhu nnipa a wɔn ani agye rema wo akwaaba na wɔn ho pere wɔn sɛ wɔbɛma woahu sɛ wɔn ani agye kɛse sɛ woasan aba nkwa mu bio no a, akyinnye biara nni ho sɛ ɛbɛka wo koma ma wode aseda ama Onyankopɔn wɔ n’adom no ho.\n17, 18. Nneɛma abien bɛn na ɛnsɛ sɛ yɛma yɛn werɛ fi da?\n17 Nanso, ansa na saa bere no bɛba no, susuw nneɛma abien bi a ɛnsɛ sɛ yɛn werɛ fi da yi ho hwɛ. Nea edi kan ne ɔkra nyinaa mu a yebefi asom Yehowa nnɛ. Yɛn kra nyinaa mu a yebefi asom Onyankopɔn de asuasua yɛn Wura Yesu Kristo no da no adi sɛ yɛdɔ Yehowa ne yɛn afipamfo. Sɛ ɔsɔretia anaa ɔtaa nti yɛhwere yɛn ahode anaa yɛn ahofadi mpo a, yɛasi yɛn bo sɛ yebekura yɛn gyidi mu pintinn wɔ sɔhwɛ biara mu. Sɛ ɛkɔba sɛ asɔretiafo hunahuna yɛn sɛ wobekum yɛn mpo a, owusɔre anidaso no kyekye yɛn werɛ na ɛma yenya ahoɔden de di Yehowa ne N’ahenni no nokware. Yiw, nnam a yɛde yɛ Ahenni asɛmpaka ne asuafoyɛ adwuma no ma yenya anidaso sɛ yebenya nhyira a Yehowa de asie ama treneefo no bi.\n18 Asuade a ɛto so abien no fa sɛnea yebegyina sɔhwɛ ahorow a honam mmerɛwyɛ de ba yɛn so no ano. Owusɔre no ho nimdeɛ a yɛwɔ ne anisɔ a yɛwɔ ma Yehowa wɔ adom a wada no adi akyerɛ yɛn ho no hyɛ yɛn bo a yɛasi sɛ yebekura yɛn gyidi mu pintinn no mu den. Ɔsomafo Yohane bɔɔ yɛn kɔkɔ sɛ: “Monnnɔ wiase anaa nneɛma a ɛwɔ wiase. Sɛ obi dɔ wiase a, Agya no dɔ nni ne mu; efisɛ nea ɛwɔ wiase biara—honam akɔnnɔ ne aniwa akɔnnɔ ne asetra mu nneɛma a nnipa de hoahoa wɔn ho—emfi Agya no, na mmom efi wiase. Afei nso wiase ne n’akɔnnɔ retwam, na nea ɔyɛ ade a Onyankopɔn pɛ no tra hɔ daa.” (1 Yohane 2:15-17) Sɛ yɛde wiase yi mu nneɛma a ɛdaadaa nnipa te sɛ ahonyade toto “nkwa ankasa” a yebenya no ho a, ahonyade rentumi ntwetwe yɛn adwene. (1 Timoteo 6:17-19) Sɛ yehyia ɔbrasɛe ho sɔhwɛ a, yɛbɛko atia denneennen. Yenim sɛ, sɛ yɛbɔ bra bi a ɛnsɔ Yehowa ani na yewu ansa na Harmagedon aba a, yɛn tebea no bɛba abɛyɛ sɛ wɔn a wonni anidaso biara sɛ wobenya owusɔre no.\n19. Hokwan a ɛso bi nni bɛn na ɛnsɛ sɛ yɛn werɛ fi?\n19 Nea ɛsen ne nyinaa no, ɛnsɛ sɛ yɛma yɛn werɛ fi hokwan a ɛso bi nni a yɛanya sɛ yebetumi ama Yehowa koma atɔ ne yam nnɛ ne daa no da. (Mmebusɛm 27:11) Nokware a yebedi akosi yɛn wuda anaa mudi a yebekura mu akosi sɛ wiase bɔne yi bɛba n’awiei no bɛma Yehowa ahu ɔfã a yegyina wɔ amansan tumidi ho asɛm a asɔre no mu. Hwɛ anigye kɛse a ɛbɛyɛ sɛ yebetwa ahohiahia kɛse no anaasɛ wobenyan yɛn anwonwakwan so ma yɛabɛtra asase a wɔbɛdan no Paradise no so bi!\nYebenya Nea Yɛpɛ\n20, 21. Sɛ yɛwɔ owusɔre ho nsɛmmisa bi a yennyaa ho mmuae mpo a, dɛn na ɛbɛboa yɛn ma yɛakɔ so adi nokware? Kyerɛkyerɛ mu.\n20 Owusɔre a yɛasusuw ho no ma nsɛmmisa bi sɔre a yennyaa ho mmuae. Sɛ nhwɛso no, nhyehyɛe bɛn na Yehowa bɛyɛ ama wɔn a na wɔaware ansa na wɔrewu no? (Luka 20:34, 35) So wobenyan nkurɔfo wɔ faako a wowuwui no? So wobenyan nkurɔfo aba faako a wɔn abusuafo te? Nsɛmmisa foforo pii sɔre wɔ owusɔre ho a yennyaa ho mmuae. Nanso, ɛsɛ sɛ yɛkae asɛm a Yeremia kae yi: “[Yehowa, NW] ye ma wɔn a wɔhwɛ no kwan, ma ɔkra a ɔhwehwɛ n’akyi kwan no. Eye sɛ wɔyɛ komm twɛn [Yehowa, NW] nkwagye.” (Kwadwom 3:25, 26) Yehowa bɛma yɛanya ho mmuae a ɛtɔ asom wɔ ɔno ankasa ne bere mu. Dɛn nti na yebetumi anya saa ahotoso no?\n21 Susuw odwontofo no dwom a efi honhom mu a ɔto maa Yehowa yi ho hwɛ: “Wubue wo nsam, na woma ateasefo nyinaa nya nea wɔpɛ di mee.” (Dwom 145:16) Bere a yɛrenyin no, nneɛma a yɛn ani gye ho sesa. Ɛnnɛ, yɛn ani nnye nneɛma a na yɛn ani gye ho bere a na yɛyɛ mmofra no ho bio. Osuahu a yenya wɔ asetram ne nneɛma a yɛhwɛ kwan daakye no ka sɛnea yehu abrabɔ. Sɛnea ɛte biara no, yebetumi anya awerɛhyem sɛ, nneɛma pa biara a yɛpɛ no, Yehowa bɛma yɛn nsa aka wɔ wiase foforo no mu.\n22. Dɛn nti na yɛwɔ biribi pa bi a yebegyina so de ayeyi ama Yehowa?\n22 Ade a ɛho hia yɛn mu biara mprempren ne sɛ yebedi nokware. “Afei nso eyi mu no, nea wɔhwehwɛ fi ofiehwɛfo hɔ ne sɛ wobehu sɛ odi nokware.” (1 Korintofo 4:2) Yɛyɛ Onyankopɔn Ahenni anuonyam asɛmpa no ho asomfo. Nsi a yɛde bɔ asɛmpa no ho dawuru no boa yɛn ma yɛkɔ so nantew nkwa kwan no so. Mma wo werɛ mmfi da sɛ “ɛbere ne asiane” tumi to yɛn nyinaa. (Ɔsɛnkafo 9:11, NW) Kɔ so kura owusɔre anidaso a anuonyam wom no mu denneennen na ama woatumi agyina adwennwen a adekyee mu nsɛm de ba biara ano. Sɛ mpo ɛbɛda adi sɛ wubefi nkwa mu ansa na Kristo Mfirihyia Apem Nniso no afi ase a, wubetumi anya awerɛhyem koraa sɛ wo sakra bɛba ma wo ho atɔ wo. Wɔ Yehowa bere a wahyɛ mu no, wubetumi aka asɛm a Hiob ka kyerɛɛ Ɔbɔadeɛ no yi bi: “Wobɛfrɛ, na me nso magye wo so.” Ayeyi nka Yehowa sɛ n’ani gyina sɛ ɔde wɔn a wɔwɔ ne nkae mu nyinaa bɛsan aba nkwa mu bio!—Hiob 14:15.\n^ nky. 2 Hwɛ July 8, 1988 Engiresi Nyan! no, kratafa 10, Yehowa Adansefo na atintim.\n^ nky. 3 Hwɛ Jehovah’s Witnesses—Proclaimers of God’s Kingdom, kratafa 662, Yehowa Adansefo na atintim.\n• Dɛn so na wobegyina abu nnipa atɛn wɔ Mfirihyia Apem no mu?\n• Dɛn nti na ebinom benya “nkwa sɔre” na afoforo nso benya “atemmu sɔre”?\n• Ɔkwan bɛn so na owusɔre anidaso no betumi akyekye yɛn werɛ nnɛ?\n• Mmoa bɛn na asɛm a ɛwɔ Dwom 145:16 ma yenya wɔ owusɔre ho nsɛmmisa a yennyaa ho mmuae no ho?\n[Mfonini ahorow wɔ kratafa 21]\nƆkwan bɛn so na owusɔre mu gyidi a yɛwɔ no betumi aboa yɛn nnɛ?\nShare Share Owusɔre Anidaso No—Mfaso Bɛn Na Wubenya Wɔ So?\nw05 5/1 kr. 18-22\nAwerɛhosɛm Bi a Esii Mpofirim\nOwusɔre Akwanhwɛ a Ɛyɛ Anigye\nOwusɔre—Nkyerɛkyerɛ A Ɛfa Wo Ho\nHenanom Na Wobenya Owusɔre?\nNa Meyɛ Mmerɛw De, Nanso Minyaa Ahoɔden\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 1, 2005\nShare Share ƆWƐN-ABAN—NEA ADESUA NSƐM WOM May 1, 2005\nƆWƐN-ABAN—NEA ADESUA NSƐM WOM May 1, 2005


1 Ahene 6 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nAhene Nhoma a Edi Kan 6:1-38\nSolomon sii asɔrefi no (1-38)\nPia mu pia no (19-22)\nKerubim abien no (23-28)\nAdwini, apon, adiwo a ɛwɔ mfinimfini no (29-36)\nƆde mfe ason na esii asɔrefi no wiei (37, 38)\n6 Bere a Israelfo* fi Egypt asaase so bae no,+ n’afe a ɛto so 480 no, na ɛyɛ Solomon afe a ɛto so anan fi bere a ɔbɛyɛɛ Israel hene. Saa afe no, ofii ase sɛ ɔresi Yehowa fi*+ no wɔ Siw* bosome+ no (kyerɛ sɛ, bosome a ɛto so abien no) mu. 2 Ɔdan a Ɔhene Solomon si maa Yehowa no, ne tenten yɛ basafa* 60, ne tɛtrɛtɛ yɛ basafa 20, na efi soro besi fam yɛ basafa 30.+ 3 Abantenten+ a ɛwɔ asɔredan no anim no, ne tenten ne asɔredan no tɛtrɛtɛ yɛ pɛ; ɛyɛ basafa 20. Efi ano kosi asɔredan no anim nso, ne tɛtrɛtɛ yɛ basafa du. 4 Ɔyeyɛɛ mfɛnsere a aka apua*+ wɔ ofi no mu. 5 Afei osii nkyɛnmu dan de twaa asɔredan no ho hyiae, wɔ ɔdan no ankasa* ne ne pia mu pia+ no ho, na ɔyeyɛɛ nkyɛnmu mpia wom de twaa ɔdan no ho nyinaa hyiae.+ 6 Nkyɛnmu pia a ɛwɔ ase no, ne tɛtrɛtɛ yɛ basafa anum, nea ɛwɔ mfinimfini no, ne tɛtrɛtɛ yɛ basafa asia, na nea ɛto so abiɛsa no, ne tɛtrɛtɛ yɛ basafa ason; ɔyeyɛɛ bamma wɔ ɔdan no ho nyinaa hyiae, sɛnea ɛbɛyɛ a wɔremfa biribiara nwurawura asɔredan no mu.+ 7 Ɔdan no, wɔde abo a wɔapae na wɔayɛ ho biribiara awie na esii,+ enti bere a wɔresi ofi no, wɔante hamma* anaa abonnua anaa nnade biara dede wɔ hɔ. 8 Nkyɛnmu pia a ɛwɔ ase no kwan da ɔdan no anaafo fam,*+ na nkyɛnmu pia a ɛwɔ mfinimfini no ne nea ɛto so abiɛsa no, stɛps a akyinkyim na wɔde foro kɔ mu. 9 Ɔtoaa so sii ɔdan no kosii sɛ owiei,+ na ɔde sida dua mpuran ne ntaaboo sɛm ɔdan no so.+ 10 Afei nso, ɔyeyɛɛ nkyɛnmu mpia wɔ ɔdan no ho nyinaa hyiae;+ efi soro besi fam no, ebiara yɛ basafa anum, na wɔde sida nnua susoo mu bɔɔ ɔdan no mu. 11 Ɛnna Yehowa ka kyerɛɛ Solomon sɛ: 12 “Sɛ wonantew m’ahyɛde mu na wudi m’atemmusɛm so na wode me mmara nsɛm nyinaa yɛ adwuma na wonantew mu+ a, me nso ofi a woresi yi, mɛfa wo so ama ɛho bɔ a mehyɛɛ wo papa Dawid no aba mu;+ 13 mɛtena Israelfo mu,+ na merennyaw me man Israel.”+ 14 Solomon toaa so sii ɔdan no kosii sɛ owiei. 15 Ɔde sida nnua kyekyɛɛ ɔdan no mu. Ɔde nnua sɛm ɔdan no mu fi fam kosii ne nsɛmso so, na ɔde ɔpopaw nnua nso sɛm fam wɔ ɔdan no mu.+ 16 Sɛ wuwura asɔredan no mu a, ɛrekɔ akyi hɔ no, ɔyɛɛ baabi a ne tenten yɛ basafa 20; sida dua ntaaboo na ɔde sɛm ho fi fam kosii ne nsɛmso so, na ɔyɛɛ hɔ pia mu pia,+ Kronkron Mu Kronkronbea no.+ 17 Ná asɔredan*+ no fã a ɛtoa so no, kyerɛ sɛ, ne fã a ɛwɔ anim no yɛ basafa 40. 18 Sida dua a ɛwɔ ɔdan no mu no, wɔyeyɛɛ aduaba agude nkuruwankuruwa+ ne nhwiren+ wɔ ho. Wɔde sida dua na ɛyɛɛ ho biribiara; wuwura mu a, wunhu ɔbo biara. 19 Afei osiesiee pia mu pia+ a ɛwɔ asɔredan no mu sɛ ɔde Yehowa apam adaka no besi hɔ.+ 20 Pia mu pia no tenten yɛ basafa 20, ne tɛtrɛtɛ yɛ basafa 20, na efi soro besi fam nso yɛ basafa 20;+ ɔde sika kɔkɔɔ amapa faa mu nyinaa, na afɔremuka+ no nso, ɔde sida dua sɛm ho. 21 Solomon de sika kɔkɔɔ amapa faa asɔredan no mu,+ na ɔde sika kɔkɔɔ faa pia mu pia+ no mu, ɛnna ɔde sika kɔkɔɔ yɛɛ nkɔnsɔnkɔnsɔn twaa anim. 22 Ɔde sika kɔkɔɔ faa ɔdan no mu nyinaa kosii sɛ owiee ɔdan no ho adwuma nyinaa; afɔremuka a ɛbɛn pia mu pia no nso, ɔde sika kɔkɔɔ faa ho nyinaa.+ 23 Bio nso, ɔde nku dua yɛɛ kerubim+ abien wɔ pia mu pia no mu, baako biara tenten yɛ basafa du.+ 24 Kerubim baako ntaban baako tenten yɛ basafa anum, na n’ataban baako a aka no nso tenten yɛ basafa anum. Efi ne ntaban baako ano kosi ne ntaban baako no nso ano yɛ basafa du. 25 Kerubim a ɔto so abien no nso, na ne tenten yɛ basafa du. Kerubim abien no nyinaa, na wɔn kɛse ne wɔn biribiara yɛ pɛ. 26 Kerubim baako tenten yɛ basafa du, na saa na kerubim baako a aka no nso te. 27 Ɛnna ɔde kerubim+ no sisii pia mu pia* no mu; ná kerubim no ntaban mu atrɛtrɛw. Kerubim no baako ntaban ka ɔfasu no, na ɔbaako nso de ka ɔfasu a ɛwɔ ɔfã noho no; wɔn ntaban a aka no, wɔatrɛtrɛw mu wɔ ɔdan no mfinimfini, na baako ntaban ka baako ntaban. 28 Na ɔde sika kɔkɔɔ faa kerubim no ho. 29 Ɔyeyɛɛ kerubim,+ mmedua,+ ne nhwiren+ guu asɔredan no afasu ho wɔ pia no mu,* na ɔyɛɛ bi nso wɔ pia mu pia no mu. 30 Sika kɔkɔɔ na ɔde faa fam wɔ ɔdan no mu, pia no mu, ne pia mu pia no mu. 31 Na pia mu pia kwan no, ɔde nku dua na ɛyɛɛ n’apon, n’adum a ɛwowɔ nkyɛnkyɛn ne n’apongua, abupɛn anum mu baako.* 32 Ɔde nku dua na ɛyɛɛ n’apon abien no, na ɔyeyɛɛ kerubim, mmedua, ne nhwiren wɔ ho, na ɔde sika kɔkɔɔ faa ho; ɔde hamma boroo sika kɔkɔɔ no guu kerubim ne mmedua no ho. 33 Asɔredan* no kwan no, saa ara na ɔde nku dua yɛɛ n’apongua no, abupɛn anan mu baako.* 34 Ɔde ɔpopaw nnua yɛɛ apon abien. Ɔpon baako bɔ ho abien, na ade hyɛ mu a ɛma wutumi bu to so, na ɔpon a aka no nso bɔ ho abien, na ade hyɛ mu a ɛma wutumi bu to so.+ 35 Ɔyeyɛɛ kerubim, mmedua, ne nhwiren wɔ ho, na ɔde sika kɔkɔɔ faa ho. 36 Ɔtoo abo a wɔasen toatoaa so abiɛsa, na ɔde sida nnua totoo so+ yɛɛ adiwo+ a ɛwɔ mfinimfini no. 37 Wɔtoo Yehowa fi no fapem wɔ afe a ɛto so anan no mu, Siw* bosome no mu;+ 38 afe a ɛto so 11, Bul* a ɛyɛ bosome a ɛto so awotwe mu no, wowiee ofi no ho adwuma nyinaa sɛnea ofi no ho plan te.+ Enti ɔde mfe ason na esi wiei.\n^ Hwɛ Nkh. B8.\n^ Anaa “mfɛnsere a ɛtrɛw wɔ akyi, nanso emu no yɛ ketewa.”\n^ Nt., “nifa so.”\n^ Kyerɛ sɛ, Kronkronbea no; ɛwɔ Kronkron Mu Kronkronbea no anim.\n^ Kyerɛ sɛ, Kronkron Mu Kronkronbea.\n^ Nt., “ɔdan no mu ne n’abɔnten.”\n^ Ebetumi aba sɛ ɛfa sɛnea wɔyɛɛ apongua no anaa apon no akɛse ho.\n1 Ahene 6


1 Samuel 15 APSD-CEB – 1 Samuel 15 AKCB | Biblica\n1 Samuel 15 APSD-CEB – 1 Samuel 15 AKCB\nAwurade Po Saulo Sɛ Ɔhene\n1Da bi Samuel ka kyerɛɛ Saulo se, “Me na Awurade somaa me sɛ memmɛsra wo ngo sɛ Israel ɔhene. Afei tie nkra a efi Awurade nkyɛn no. 2Asɛm a Asafo Awurade se ni, ‘Me ne Amalekfo bedi wɔ nea wɔyɛ de tiaa Israelfo bere a na wofi Misraim reba no ho. 3Enti kɔ na kɔsɛe Amalek mantam no pasaa. Kunkum mmarima ne mmea, mmofra ne nkokoaa, anantwi ne nguan, yoma ne mfurum.’ ”\n4Enti Saulo frɛɛ nʼakofo boaa wɔn ano wɔ Telaim. Na wɔn dodow yɛ mpem ahannu ne mpem du nso a wofi Yuda. 5Saulo kɔɔ Amalek kuropɔn no mu, kɔtɛw obon no mu. 6Na ɔkraa Kenifo no se, “Mumfi nea Amalekfo no te hɔ na mansɛe mo ne wɔn, efisɛ Israelfo no fi Misraim reba no, mo ne wɔn dii no yiye.” Enti Kenifo no twee wɔn ho fi Amalekfo no ho.\n7Na Saulo kunkum Amalekfo no fii Hawila kosii Sur wɔ Misraim apuei fam. 8Ɔkyeree Amalekfo hene Agag anikann, nanso okunkum nnipa no nyinaa. 9Na Saulo ne nʼakofo no anyɛ Agag bɔne biara, na mmom wɔfaa wɔn nguan pa, anantwi pa ne anantwi ne nguamma a wɔadodɔ srade ne biribiara a wɔn ani gye ho. Wɔsɛee nea so nni wɔn mfaso na enni mu nyinaa.\nAwurade Po Saulo\n10Na Awurade ka kyerɛɛ Samuel se, 11“Manu me ho sɛ masi Saulo ɔhene, efisɛ wanni me nokware, na afei wayɛ nʼadwene sɛ ɔrentie mʼasɛm.” Asɛm no haw Samuel, na osu frɛɛ Awurade anadwo mu no nyinaa.\n12Ade kyee no, Samuel sɔree ntɛm kohyiaa Saulo, nanso obi ka kyerɛɛ no se, “Saulo kɔɔ Karmel sɛ ɔrekosi nkaedum de ahyɛ ne ho anuonyam, na ofii hɔ kɔɔ Gilgal.”\n13Samuel kɔtoo no no, Saulo kyiaa no anigye so se, “Awurade nhyira wo. Madi Awurade ahyɛde no so.”\n14Samuel bisae se, “Na dɛn ne nguan ne anantwi su a mete yi?”\n15Saulo gye too mu se, “Ɛyɛ nokware sɛ asraafo no amfa wɔn nsa anka nguan pa ne anantwi pa no. Nanso wɔde eyi rebɛbɔ afɔre ama Awurade, wo Nyankopɔn. Biribiara a ɛka ho no de, yɛasɛe no.”\n16Afei, Samuel ka kyerɛɛ Saulo se, “Gyae! Tie asɛm a Awurade ka kyerɛɛ me anadwo a atwa mu yi.”\nSaulo bisaa se, “Dɛn asɛm?”\n17Samuel ka kyerɛɛ no se, “Ebia wubu wo ho abomfiaa, nanso ɛnyɛ wo na wudii Israel mmusuakuw nyinaa so no? Awurade asra wo ngo sɛ ɔhene wɔ Israel so. 18Na ɔsomaa wo sɛ kodi dwuma bi ma no, na osee wo sɛ, ‘Kɔ na kɔsɛe amumɔyɛfo a ɛyɛ Amalekfo no pasapasa, kosi sɛ mobɛtɔre wɔn ase dwerɛbee.’ 19Adɛn nti na woantie Awurade? Adɛn nti na mopere fom nneɛma, na moyɛɛ nea Awurade kaa se monnyɛ?”\n20Saulo nso kaa no denneennen se, “Mitiee Awurade. Nea ɔkyerɛɛ me sɛ menyɛ no, meyɛe. Mede ɔhene Agag san bae. Na wɔn a aka no de, mesɛee wɔn nyinaa. 21Na mʼakofo no nso de nguan pa, anantwi pa ne asade bae sɛ wɔde rebɛbɔ afɔre ama Awurade, wo Nyankopɔn wɔ Gilgal.”\n22Na Samuel buae se,\n“Nea ɛwɔ he na ɛsɔ Awurade ani:\nsɛ wobɛbɔ ɔhyew afɔre ne okum afɔre,\nanaasɛ wobɛyɛ osetie ama Awurade nne?\nOsetie ye sen afɔrebɔ.\nSɛ wubetie no no ye sen sɛ wode adwennini akɛse srade bɛma.\n23Atuatew te sɛ bayi,\nna asoɔden nso te sɛ ahonisom.\nEsiane sɛ woapo Awurade asɛm no nti,\nɔno nso apo wʼahenni.”\nSaulo Srɛ Bɔnefakyɛ\n24Na Saulo ka kyerɛɛ Samuel se, “Mayɛ bɔne. Manni Awurade ahyɛde ne wo nkyerɛkyerɛ so. Na misuro nnipa no nti na meyɛɛ wɔn apɛde maa wɔn no. 25Enti mesrɛ wo, fa me bɔne kyɛ me na wo ne me nkɔsom Awurade.”\n26Samuel ka kyerɛɛ no se, “Merensan ne wo nkɔ. Woapo Awurade ahyɛde enti Awurade nso apo wʼahenni!”\n27Samuel yɛɛ sɛ ɔrekɔ no, Saulo soo nʼatade mu pɛɛ sɛ ɔsan no, na atade no mu suanee. 28Samuel ka kyerɛɛ no se, “Hwɛ efi nnɛ, Awurade atew Israel ahemman mu afi wo ho de ama obi foforo a oye sen wo. 29Nea ɔyɛ Israel Anuonyam no nni atoro na ɔnsesa nʼadwene; efisɛ ɔnyɛ onipa na wasesa nʼadwene.”\n30Saulo srɛɛ bio se, “Minim sɛ mayɛ bɔne. Na mesrɛ wo sɛ, hyɛ me anuonyam wɔ me mpanyimfo ne me nkurɔfo anim; wo ne me nkɔsom Awurade, wo Nyankopɔn.” 31Enti Samuel pene ne Saulo san kɔe, na Saulo som Awurade.\nSamuel Kum Ɔhene Agag\n32Afei, Samuel kaa se, “Fa ɔhene Agag brɛ me.”\nAgag baa ne nkyɛn gyidi mu, susuw sɛ ɛhɔ a wakɔ no de, owu apare no.\n33Nanso Samuel kae se,\n“Sɛnea wʼafoa akum mmea bi mmabarima no,\nwo nso wo na bɛyɛ ɔbea a onni ba.”\nEnti Samuel twitwaa Agag mu nketenkete Awurade anim wɔ Gilgal.\n34Na Samuel fi hɔ kɔɔ Rama na Saulo nso kɔɔ ne fi wɔ Gibea. 35Samuel anhyia Saulo bio nanso odii ne ho yaw bebree. Na Awurade nuu ne ho sɛ osii Saulo hene wɔ Israel so.\nAKCB : 1 Samuel 15


Bible Mu Nsɛm Wura a Ɛredɛw - Yehowa Adansefo Intanɛt Dwumadibea\nNA MOSE aba Horeb Bepɔw ho tɔnn rebɛhwehwɛ wura ama ne nguan. Ɛha no ohuu wura a ɛredɛw, nanso na ɛnhyew!\nMose kae wɔ ne tirim sɛ: ‘Ɛyɛ nwonwa. Mɛbɛn hɔ makɔhwɛ.’ Bere a ɔyɛɛ saa no, nne bi fi wura no mu kae sɛ: ‘Mma w’anim bio. Yi wo mpaboa, efisɛ wugyina asase kronkron so.’ Onyankopɔn na na ɔnam ɔbɔfo so rekasa, enti Mose kataa n’anim.\nAfei Onyankopɔn kae sɛ: ‘Mahu me nkurɔfo a wɔwɔ Misraim no amanehunu. Enti mikogye wɔn, na wo na meresoma wo ma woakodi wɔn anim afi Misraim.’ Ná Yehowa de ne nkurɔfo rebɛba Kanaan asase fɛfɛ no so.\nNanso Mose kae sɛ: ‘Menyɛ nipa titiriw biara. Ɛbɛyɛ dɛn na matumi ayɛ eyi? Na sɛ mekɔ a, Israelfo bebisa me sɛ: “Hena na ɔsomaa wo?” Ɛnde dɛn na mɛka?’\nOnyankopɔn buae sɛ: ‘Nea ɛsɛ sɛ woka ni. “YEHOWA, Abraham Nyankopɔn, Isak Nyankopɔn ne Yakob Nyankopɔn no na ɔsomaa me mo nkyɛn.”’ Na Yehowa de kaa ho sɛ: ‘Eyi ne me din de kosi daa.’\nMose buae sɛ: ‘Na sɛ meka sɛ wo na wosomaa me na wɔannye anni ɛ?’\nOnyankopɔn bisae sɛ: ‘Dɛn na ekura wo yi?’\nMose buae sɛ: ‘Poma.’\nOnyankopɔn kae sɛ: ‘Fa to fam.’ Na bere a Mose yɛe no, poma no dan ɔwɔ. Yehowa kyerɛɛ Mose anwonwade foforo. Ɔkae sɛ: ‘Fa wo nsa hyɛ wo kokom.’ Mose yɛɛ saa, na bere a oyii ne nsa no, na ɛho ayɛ fitaa te sɛ sukyerɛmma! Na ayɛ te sɛ nea kwata ayɛ no. Ɛno akyi no Yehowa maa Mose tumi ma ɔyɛɛ anwonwade a ɛto so abiɛsa. Awiei no ɔkae sɛ: ‘Sɛ woyɛ anwonwade yi a Israelfo no begye adi sɛ me na mesomaa wo.’\nƐno akyi no Mose kɔɔ fie kɔka kyerɛɛ Yetro sɛ: ‘Mesrɛ wo, ma menkɔ me nkurɔfo nkyɛn wɔ Misraim nkɔhwɛ sɛnea wɔn ho te.’ Enti Yetro ne Mose dii nkra, na Mose siim kɔɔ Misraim.\nDɛn ne bepɔw a ɛwɔ mfonini no mu no din?\nKa nea Mose hui a na ɛyɛ nwonwa bere a ɔde ne nguan kɔɔ adidi wɔ bepɔw no ho no.\nDɛn na ɛnne bi fi wura a ɛredɛw no mu kae, na na ɛyɛ hena nne?\nBere a Onyankopɔn ka kyerɛɛ Mose sɛ ɔno na obedi Onyankopɔn nkurɔfo anim ayi wɔn afi Misraim no, dɛn na Mose kae?\nDɛn na Onyankopɔn ka kyerɛɛ Mose sɛ sɛ nkurɔfo no bisa no sɛ hena na ɔsomaa no a, ɔnka?\nDɛn na na Mose bɛyɛ de akyerɛ sɛ Onyankopɔn na asoma no?\nKenkan Exodus 3:1-22.\nƆkwan bɛn so na Mose suahu no ma yenya awerɛhyem sɛ sɛ yɛte nka sɛ yɛmfata dwumadi bi a efi Nyankopɔn hɔ mpo a Yehowa bɛboa yɛn ama yɛatumi ayɛ? (Ex. 3:11, 13; 2 Kor. 3:5, 6)\nKenkan Exodus 4:1-20.\nNsakrae bɛn na ɛbaa Mose suban mu bere a ɔtraa Midian mfe 40 no, na asuade bɛn na wɔn a wɔpɛ sɛ wonya dwumadi wɔ asafo no mu no betumi asua afi mu? (Ex. 2:11, 12; 4:10, 13; Mika 6:8; 1 Tim. 3:1, 6, 10)\nSɛ Yehowa nam n’asafo no so twe yɛn aso mpo a, awerɛhyem bɛn na Mose asɛm yi betumi ama yɛanya? (Ex. 4:12-14; Dw. 103:14; Heb. 12:4-11)


KENKAN WƆ Afrikaans Albanian American Sign Language Amharic Arabic Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish French Georgian German Greek Hausa Hebrew Hiligaynon Hungarian Icelandic Igbo Iloko Indonesian Italian Japanese Kachin Kikamba Kikuyu Kinyarwanda Kirghiz Kiribati Kirundi Korean Lingala Lithuanian Luganda Macedonian Malagasy Malayalam Maltese Mapudungun Moore Myanmar Norwegian Nyungwe Nzema Ossetian Papiamento (Aruba) Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Thai Tsonga Tswana Turkish Turkmen Twi Ukrainian Umbundu Venda Vietnamese Xhosa Yoruba Zulu\nBible no ara kyerɛ yɛn nea yɛyɛ a, ɛbɛma yɛate ase yiye. Sɛnea wote biara no, Onyankopɔn asɛm a ɛwɔ Bible mu no “ nyɛ den dodo mma wo na enni akyiri nso. ”—Deuteronomium 30:11.\nNea ɛbɛma woate Bible ase\nNya adwempa. Gye tom sɛ Bible yɛ Onyankopɔn Asɛm. Onyankopɔn siw ahantanfo kwan, enti brɛ wo ho ase. (1 Tesalonikafo 2:13; Yakobo 4:6) Nanso, ɛnyɛ nea wobɛkenkan anaa wobɛte biara na ɛsɛ sɛ wugye di. Onyankopɔn pɛ sɛ wode ‘ w’adwene ’ yɛ adwuma de susuw nneɛma ho yiye. Enti ansa na wubegye biribi adi no, hwehwɛ mu yiye ansa.—Romafo 12:1, 2.\nBɔ mpae srɛ nyansa. Bible ka wɔ Mmebusɛm 3:5 sɛ: “ Mfa wo ho ntweri w’ankasa ntease. ” Mmom no, ‘ kɔ so ara bisa Onyankopɔn ’ na ɔmma wo nyansa sɛnea ɛbɛyɛ a wobɛte Bible ase yiye.—Yakobo 1:5.\nSua ade daa. Sɛ wobɛte Bible ase yiye a, ɛsɛ sɛ wusua no daa.—Yosua 1:8.\nFa asɛmti baako na sua ho ade; wuwie a, kɔ foforo so. Ɔkwampa a wubetumi afa so ate Bible ase yiye ne sɛ wobɛfa nsɛmti ahorow na woasua ho ade. Wofa asɛmti bi a, na woahwehwɛ nea Bible ka fa ho. Wuwie a, na wokɔ foforo so. Fa nsɛmti a asete nyɛ den no fi ase , na bere rekɔ so no, woakɔ nsɛmti a ɛyɛ den no so. (Hebrifo 6:1, 2) Sɛ woyɛ saa a, wubehu sɛnea wɔde kyerɛwsɛm toto kyerɛwsɛm ho ma asɛm bi mu da hɔ. Wubehu nso sɛ, Bible no mu “ nsɛm a ne ntease yɛ den ” no mpo, Bible no fã foforo bi kyerɛkyerɛ mu ma emu da hɔ.—2 Petro 3:16.\nMa afoforo mmoa wo. Bible hyɛ yɛn nkuran sɛ yɛmma afoforo mmoa yɛn mma yɛnte Bible ase. (Asomafo Nnwuma 8:30, 31) Yehowa Adansefo ne nkurɔfo sua Bible a wonnye sika biara. Wɔde Kyerɛwnsɛm mu adanse boa nkurɔfo ma wohu nea Bible kyerɛkyerɛ ankasa sɛnea Kristofo a wɔtenaa ase wɔ asomafo no bere so yɛe no.—Asomafo Nnwuma 17:2, 3.\nAdwene a emu dɔ anaa nhomasua a ɛkɔ akyiri. Ná ebinom bu Yesu asomafo 12 no sɛ “ nnipa a wonsuaa nhoma na wɔyɛ mpapahwekwaa. ” Nanso, asomafo no tumi tee Kyerɛwnsɛm no ase ma wɔde kyerɛkyerɛɛ nkurɔfo mpo.—Asomafo Nnwuma 4:13.\nSika. Wubetumi asua nea Bible kyerɛkyerɛ a wuntua hwee. Yesu ka kyerɛɛ n’asuafo no sɛ: “ Munyaa no kwa, momfa mma kwa. ”—Mateo 10:8.\nMa Obi Mmoa Wo na Te Bible no Ase\nSɛ wɔakyerɛw Bible no sɛ yɛnkenkan nte ase a, ɛnneɛ adɛn nti na ɛsɛ sɛ obi boa wo ansa na wotumi ate ase?\nBible Akenkan: Mɛyɛ Dɛn Afi Ase?


Ebrei 2 PEV - Hebrifo 2 AKCB\nKristo Kaa Owu Hwɛ Maa Yɛn Nyinaa\n1Eyi nti na ɛsɛ sɛ yeso nokware a yɛate no mu dennen, sɛnea ɛbɛyɛ a biribi rentu yɛn aso. 2Nsɛm a abɔfo no kae no yɛ nokware, enti obiara a wanni so no nyaa asotwe a ɛfata no. 3Na sɛ yɛantie saa nkwagye yi a, ɛbɛyɛ dɛn na yɛatumi aguan? Awurade no ankasa na odii kan kaa saa nkwagye yi ho asɛm na wɔn a wotiee no no ama yɛahu sɛ ɛyɛ nokware. 4Saa bere koro no ara mu na Onyankopɔn nam ne nsɛnkyerɛnne ne nʼanwonwadwuma so dii ho adanse. Bio, ɔkyɛɛ Honhom Kronkron no sɛnea ɔpɛ.\n5Onyankopɔn amma abɔfo anni wiase a na wayɛ nʼadwene sɛ ɔrebɛbɔ no so; saa wiase a yɛka ho asɛm no. 6Na mmom wɔaka wɔ Kyerɛwsɛm no mu baabi se,\n“Onipa ne hena a wokae no;\n7Wobɔɔ no ma ɔyɛɛ akumaa kakra sen abɔfo;\nna wode wʼanuonyam ne nidi abɔ no abotiri,\n8sɛ onni nneɛma nyinaa so.”\nƐka se Onyankopɔn bɔɔ onipa sɛ, “Nneɛma nyinaa sodifo,” eyi da no adi sɛ biribiara ka ho. Nanso yenhu sɛ mprempren onipa di nneɛma nyinaa so. 9Nanso yehu Yesu! Mmere tiaa bi, wɔbɔɔ no hyɛɛ abɔfo ase sɛnea ɛbɛyɛ a esiane Onyankopɔn ahummɔbɔ nti ɛsɛ sɛ owu ma nnipa nyinaa no. Yehu no sɛ esiane owu a owui no nti, wɔahyɛ no anuonyam.\n10Eye sɛ Onyankopɔn a ɔbɔɔ nneɛma nyinaa na ɔhwɛ so no bɛma Yesu afa nʼamanehunu no mu ayɛ pɛ sɛnea ɛbɛyɛ a ɔbɛma ne mma nyinaa akɔ saa anuonyam no mu bi. Efisɛ Yesu no nko ara ne Onipa a obedi wɔn anim akɔ nkwagye no mu. 11Ɔma nnipa yɛ kronkron fi wɔn bɔne mu. Na ɔne wɔn a wayɛ wɔn kronkron no nyinaa wɔ Agya baako. Ɛno nti na Yesu mfɛre sɛ ɔfrɛ wɔn anuanom no. 12Ɔka se,\n13Ɔsan ka bio se,\nNa ɔno nso ka se,\n“Mma a Onyankopɔn de wɔn ama me no ni.”\n14Esiane sɛ mma no wɔ ɔhonam ne mogya nti, Yesu nso baa onipa tebea mu sɛnea ɛbɛyɛ a ɔnam ne wu no so bɛsɛe ɔbonsam a okura owu tumi no ahoɔden. 15Na ɔnam so agye wɔn a esiane sɛ wosuro owu nti, wɔayɛ akoa wɔ wɔn asetena nyinaa mu no. 16Ɛyɛ nokware turodoo sɛ ɛnyɛ abɔfo na ɔboa wɔn. Na mmom sɛnea Kyerɛwsɛm no ka no, “Ɔboa Abraham asefo.”2.16 Kristo begyee Abraham asefo a wɔwɔ gyidi sɛ Abraham no. (1 Mose 12.2-3) 17Eyi kyerɛ sɛ ɔkwan biara so no, ɛsɛ sɛ ɔyɛ sɛ ne nuanom, sɛnea ɛbɛyɛ a ɔbɛyɛ wɔn Sɔfopanyin nokwafo ne mmɔborɔhunufo wɔ Onyankopɔn som mu, na anam so ma wɔde nnipa bɔne akyɛ wɔn. 18Enti afei, obetumi aboa wɔn a wɔasɔ wɔn ahwɛ no, efisɛ wɔsɔɔ ɔno ankasa hwɛe, ma ohuu amane.\nAKCB : Hebrifo 2


Psalmen 148 HTB - Nnwom 148 ASCB\nMonkamfo Awurade mfiri ɔsorosoro,\n2Nʼabɔfoɔ nyinaa, monkamfo no,\n3Owia ne ɔsrane, monkamfo no,\nnsoromma a ɛhran nyinaa, monkamfo no.\n4Monkamfo no, ɔsoro mu ɔsoro\nne mo nsuo a mowɔ ɔsoro atifi.\nɛfiri sɛ ɔno na ɔhyɛeɛ na wɔbɔɔ wɔn.\nna wahyɛ nʼasɛm a ɛrentwam da.\n7Monkamfo Awurade mfiri asase so,\nmo, ɛpo kɛseɛ mu abɔdeɛ ne ɛpo bunu nyinaa,\n8anyinam ne asukɔtweaa, sukyerɛmma ne omununkum,\nahum a moyɛ nʼapɛdeɛ,\n9mo, mmepɔ ne nkokoɔ nyinaa,\nnnua a ɛso aba ne ntweneduro nyinaa,\n10wira mu mmoa ne anantwie,\nabɔdeɛ nketewa ne nnomaa a wɔtuo,\nmo, mmapɔmma ne asase sodifoɔ nyinaa,\n12mmeranteɛ ne mmabaawa\nmmasiriwa ne mmɔfra nso.\nna ne din so sene edin biara;\nnʼanimuonyam korɔn wɔ asase ne ɔsoro so.\n14Wapagya abɛn bi ama ne nkurɔfoɔ,\nama nʼahotefoɔ nyinaa animuonyam,\nIsraelfoɔ, nnipa a wɔda nʼakoma so no.\nASCB : Nnwom 148